Nongstoin, 17 Rymphang: Ka HYC Mawshyn rut Circle hapoh ka jingialam jong u samla Sranly Rongrin mynta ka sngi kala ioh ban bat noh ia ki 12 ngut ki suba khar Bangla, na kawei na ki jaka ha Riangdo katba ki dang wan leh mynleh kum ki nongdie jain kiba shu wan tyrwa manla ki jaka ha ki thainn nongkyndong. Ia kitei ki khadar ngut ki suba khar Bangladesh la tip kyrteng u Abudin Shikh, Nimohol Shikh u KS. Hook, Aloom Islam, Gurmul Shikh, Ali Husien, HP Shikh , Jisoul Hoge, Bs Husien,kiaamool Ali ,Akmol Shikh bad u Jonat Hoge. Hadien ba ka seng kala i shan khmat ia kitei ki 12 ngut kiba dei ruh na ka jaitbynriew Muslim suda kala bat ia ki ban pynlong ia ka jingtohkit bad hadien ka jingtohkit ka seng kala suba jur ba kitei ki bar Ri kim dei satia ki nong India namar kim shymla don satia ia ki kot ki sla ban pynshisha. Haba iakren bad u Rupang u samla Rongrin u la ong ba kitei ki suba khar Bangla kila wan na ki thainn Langpih bad ki thmu ruh ban leit tur sha ki shnong kiba kham kyndong kiba don sha ka thainn Mawshynrut da kaba ki leh mynleh kum ki nong tyrwa jain hynrei ka seng kala suba jur ruh na kitei ki suba bar Ri ki don ruh ka jingthmu ban shim kabu ban ioh shongkha shong man khnang ba kin suk ka wan buhai shnong. Shuh shuh u la ong ruh ba katei ka jingwan tur jong kitei ki bar Jylla kala jia man kapor ha ka thainn Mawshynrut bad kaba lah ruh ban buh ia ka jingma kaba khraw ia ka jaitbynriew khasi, na ka jingthmu barieh ka jonh ki, u la ong ruh ba ka seng ka nym shong kli kti hynrei kan ialeh ban buddien khnang ba kan nymlong ka jingma ia ki paid nongshong shnong ka thainn. Na ka liang jong ka seng ka kyntu jur ruh ia ka sorkar Jylla lyngba ki bor badei peit ba kin shimkhia lem ha kaba iadei bad katei ka kam khnang ba kan nym buh jingma ia ka jaitbynriew namar ioh lehse kitei ki bar Ri ki lah ban long ruh ki nong syntiat ban pynjot ia ka Ri bad ka jaitbynriew.


Nongpoh, 17 Rymphang: Khnang ba kan long ka jingsuk bad ka jingmyntoi na ka bynta ki nongleit nongwan ha ka jylla, kiba ju pyndonkam ban leit jingleit lyngba jong ki liengsuin, mynta ka sngi u Bah HDR Lyngdoh, myntri ka sorkar jylla ba dei peit ia ka tnad transport haka sorkar jylla, ha ryngkat bad kiwei de ki heh ophisar, ki la pynlong ia ka jingleit ban jurip ia kane ka Kad Liengsuin, kaba don ha Umroi. Ha kane ka jingleit jong u Bah HDR Lyngdoh, ban jurip ia ka Umroi Airport, la don ryngkat bad u IW Ingty, Commissioner Secretary ka Transport ha ka jylla, u Sanjoy Tyagi, Director ka Umroi Airport bad ophisar jong ka tnad Transport, ki la pynlong ruh ia ka jingialang ba kyrpang ha katei ka jaka, ban ia phylliew jingmut halor ka katei ka kad liengsuin. Ha kaba iadei bad kane ka jingwan jurip, u Bah HDR Lyngdoh, u la ong ka jingthmu ba kongsan eh ha kane ka jingwan ban jurip ha kane ka Airport, ka long ban peit ia ka jinglong jingman halor kane ka jingsdang ban pynheh ia kane ka Airport. Haba ia kren bad ki Nongthoh khubor hadien ka jingialang ha Umroi Airport, u Bah HDR Lyngdoh kum u Myntri ka tnad Transport, u la ong, kumba ka long mynta kam don shuh kano kano ka jingpynwit halor ka jingthmu jong ka sorkar ban pynheh ia kane ka Kad Liengsuin kaba don ha Umroi, hynrei ki shu don khyndiat khynsoit ki jingwit bad ki katto katne ki trai jaka, ki bym pat ioh ka jingsiew na ka sorkar. Khnang ba ka jingtei ban pynheh ia kane ka Kad Liengsuin kan long kaba stet bad dep kloi, ka sorkar ka la shimkhia ruh ban pynbeit kloi, ia ki kynrum kynram kiba la mih ha kane ka jingpynheh ia ka Umroi Airport, khamtam bad kito ki trai jaka ki bym pat ioh ia ka jingsiew na ka sorkar, kum ka bailutksan hadien ba ki la duhnoh ia ki jaka ka jongki ong u Bah HDR Lyngdoh. Katei ka Umroi Airport, kadei ka Air Connectivity ba nyngkong eh ha ka jylla bad kan long ka jingduhnong kaba khraw ia ka jylla lada kin iai mih shibun ki jingpynwit ha ka jingsdang ban tei ia katei ka Kad Liengsuin, bynrap u Bah HDR Lyngdoh. Ia kaba mynta kane ka Kad Liengsuin, ka dang kit tang ia ki nongleit nongwan kiba thmu ban leit sha Culcutta bad kaba kit tang kumba 15 ngut, hynrei lada ka jingtei ia kane ka Kad Liengsuin kan dep kloi, kin sa don ki Liengsuin Heh kiba lah ban kit haduh 70 ngut ki nongleit nongwan bad ka ban leit shaduh Delhi, ka ban long ruh ka jingkyrkhu kaba khraw ia ka jylla, hadien 42 snem, ba ka la ioh ia la ka jong ka jylla ba pura, la bynrap biang u Bah HDR Lyngdoh. Namarkata, u Bah HDR Lyngdoh, u la kyrpad ia ki paidbah jong ka Jylla ba kin ia snohkti bad ka sorkar ha kane ka jingpynheh ia ka Kad Liengsuin kaba don ha Umroi, khnang ba kan wanrah ka jingmyntoi ia ki paidbah nongleit nongwan jong ka jylla hi baroh kawei. Ha kane ka sngi, shwa ka jingleit jurip iaka Umroi Airport, u Bah HDR Lyngdoh, ryngkat bad ki heh ophisar jong ka jylla, ki la leit ruh ban jngoh ia ka jaka ha Mawiong, kaba dei ka jaka ba ka sorkar ka thmu ban tei ia ka Inter State Bus Terminal (ISBT) ne ka steshon jong ki Bus kiba leit shajngai bad kumjuh ruh mynta ka dang wad sa kawei jaka ban tei ia ka Inter State Truck Terminal (ISTT), kaba dei ka jaka ban ieng ba kyrpang tang na ka bynta jong ki trok. Haba iadei bad ka jingthmu ban tei ia ka ISBT, ka sorkar da ka jngiarap jong ka Ministry of DONER lyngba ka skim NEC, la mang haduh T.49 klur ban tei ia ka ISBT bad ban pyndep ia kane ka jingtei tang lai snem.


Shillong, 18 Rymphang: Palat spah ngut ki nongrep haka shnong Nong khroh kaba don hapoh ka Thadlaskein Development Block kila ioh jinghikai mynta ka sngi haka training kaba la pynlong da ka Shaphrang Farmers Group Nongkroh ha ryngkat ka jingiarap jong ka seng Society for Urban and Rural Empowerment (SURE). Ia kane ka training kaba shisngi la la kyrshan pisa da ka ophis jong u District Planning Officer, West Jaintia hills District bad ia ki jingai jinghikai la ai da ki riewshemphang naka KVK Jowai. Namar ba ka jingangnud jong ki nongrep ha kane ka shnong ka long ban ioh jinghikai shaphang ki ar jait ki mar rep kiba kongsan jong kane ka thainn, nyngkong la ioh ia ka jingai jinghikai na I kong Banylla Kharbamon iba la hikai kumno ban rep khambha ia u sohsaw bad u syieng. I kong Kharbamon ila batai bniah bad batai shai shaphang kumno ban rep khambha ia mar rep khnang ba ki nonngrep kin iohnong. Hadien la ioh ia ka jingai jinghikai da i kong Ridalang Rngad iba batai bniah shaphang ki jait jingpang bad ki kynja khniang kiba lah ban pynsniew ia kine ki jingthung bad ila ai jingmut ruh kumno ban iada ia kine ki mar rep na kiba kum kine ki jingpang bad ki khniang. Hadien jong kawei pa kawei ka jingai jinghikai la ioh ruh ia ka jingkylli bad jingpynshai na kine ki riewshemphang bad ki nongrep khamtam ki kynthei kila buh ia ki jingkylli kiba bun ban ioh jingtip kumno ban pynbha iaka rukom rep jong ki. Ha kane ka jingai jinghikai la ioh ruh iaka jingkren na u Rangbah Shnong ka Nongkhroh Adrian Dkhar, u Romeo Nongspung bad kumjuh ruh u ma W. Shylla na ka Meghalaya Basin Development Agency uba la pynshai shaphang ka Integrated Basin Development and Livelihood Promotion program (IBDLP). Ia ka jingialang la pyniaid da u H.H.Mohrmen president ka SURE. Ha kane ka juh ka sngi ka SURE kala pynlong iaka jingpynshai paidbah ha kaba ia dei bad ka jingpang HIV AIDS haka shnong Mupyut kaba don hapoh ka Amlarem Sub Division. Ia kane ka program la kyrshan da ka Meghalaya AIDS Control Society (MACS) bad la ioh ia ka jingkren na ka kong Malvy Tariang kaba long ka Counselor jong ka MACS haka Civil Hospital, Jowai, u Rangbah Shnong ka Mupyut u ma Hamdon Phawa, ka kong Dami Mohrmen bad ia ka jingialang la pyniaid da u ma B.S. Shylla Secretary ka SURE.


Shillong, 18 Rymphang: Ka jingjia aksi den hapdeng ka kali u myntri rangbah ka jylla u Dr.Mukul Sangma bad ka kali kamai ha 3 mer Upper Shillong ka la pynmih pynban ia ka thma ktien hapdeng u Chairman barim ka HNLC u ba dei ruh u MLA ka Mawhati u bah Julius Dorphang bad u MDC ka Jaiaw u bah Adelbert Nongrum, CEM barim ka KHADC. Katei ka thma ktien ka la mih hadien ba u bah Adelbert Nongrum u la thalai tyngeh ia ka sorkar ba ka pynngat ha ka kyndon ai thmu pyniap briew ia u nongniah kali kamai uba la tyngkhuh bad ka kali u Dr.Mukul Sangma bad u la ai nuksa ruh ba ia kiwei pat kiba leh ki kam pyntriem ki kam tuh da kaba jer ia ka kyrteng u ba Julius Dorphang Chairman barim ka HNLC ym shym la leh eiei. Katei ka jingai nuksa u bah Adelbert da kaba pynmih ia ka kyrteng jong u ka la pynbitar bad pyndiaw mynsiem ia u bah Julius Dorphang ha kaba u la leit ban kren sha ki nongthohkhubor da kaba kob ia u bah Adelbert ban ia tai nia halor kitei ki jingkynthoh jong u bad u la kob ruh ba lada u bah Adelbert u don ki sakhi kiba biang u dei ban leit ujor sha ka ing bishar. Tang mar ia mih katei ka khubor mynta pat sa u bah Adelbert u la leit ban kren sha ki nongthohkhubor ha kaba u la ong ba kam da donkam eh ban pynshisha ne ban pyn sabut ha ing bishar kumba la ong u bah Julius naba ha ka elekshon 2013 haba kren sha ki kot khubor u bah Julius u la ong Ngam babe ia kikam kiba nga laleh mynba nga dang don bad ka HNLC ki kam lute ne dawa pisa jubor,ki kam rahbor ki kampyniap briew U Paidbah kaba kham khraw dei u paidbah,ngam donkam ban ia tainia namar ka dei ka ishu shimet, nga sngew ba kam da donkam ban ia tainia hynrei lada u bah Julius u sngew donkam nga kloi ban iatai nia bad ai ba un buh sngi syndon ma u kampher watla kan dei ha konstitwensi jong u ruh ong u bah Adelbert Nongrum haba kren sha ki nongthohkhubor mynta ka sngi. Halor katei ka jingkob ia tainia u bah Julius u bah Adelbert u la ong biang Ngi sngew burom ia u paidbah ka Mawhati uba la jied ia u bah Julius Dorphang uba la wan phai na khlaw ban long kum u nongmihkhmat paidbah, ngi dang khmih lynti ba ka jinglong MLA jong u kan mih shibun ki jingkylla, ngi dang khmih lynti ba un kren ia ka ishu Uranium hynrei jar jar,ngi khmih lynti ba un kren ia ak ishu ILP hynrei jar jar, u kwah pynban ban ia tai nia bad nga ong u MDC ka Jaiaw. U bah Adelbert Nongrum u la pynshai biang sa shisien ba katei ka jingshim jong u ia ka kyrteng jong u bah Julius Dorphang ha ka jingkynthoh kaba ia dei bad ka jingjia aksiden ka kali u myntri rangbah ka dei tang ka jingai nuksa khlem da mut ban kynthoh shimet ia u ne da kawei ka jingmut ban ia sangah iwei ia iwei. U la ong ruh ba ha ka jingshisha u bah Julius uba don mynta bad ka sorkar u la dei ban kren kum ia kitei ki mat kiba la shah nion bein ia u rit u ria da kaba pynngat ha ka kyndon ai thmu pyniap briew kaba ki pulit ki la weng noh mynta.


Shillong,19 Rymphang: Ka jingialang jong ka United Democratic Party (UDP) mynta ka sngi, ka la jied president ia u Bah Titosster Well Chyne u MLA Sohra. Ha kane ka jingialang, ba la wan poi ki dkhot ka party kumba 500 ngut na ki 10 tylli ki konstitwensi kiba hap ha East Khasi Hills, la jied ruh ia kiwei ki nongkitkam ba kynthup ia u Vice President Draison Kharshiing bad Bah Braston Kharbuli, General Secretary Bah Teinwell Dkhar bad Assistant General Secretary Bah Roland Nongrum, Joint Secretary Bah Spar Lyngdoh, Youth Wing Presideng Bah Hamlet Dohling, Secretary Bah Ryngkat Lyndem bad Womens Wing president Kong Pretty Pongrope, Advisor u Dr Donkupar Roy, Bah Remington Pongrope bad Bah R A Lyngdoh. Ngi la iakren ban pynkhreh bha ia ka elekshon MDC shiteng samoi khamtam ha Nongkrem bad Sohiong konstitwensi bad ngi la aiti ha ka circle ban jied ia ki kyrtong , la ong u Bah Chyne hadien ba la wai ka jingialang mynta ka sngi. U la iathuh ba ka jingialang ka la iakren ruh ban pynkhlain ia ka party ha man ki jaka khamtam ha ki konstitwensi bym don nongmihkhmat. Ka jingsniew ka surok na Umshyrpi sha Sohra, ka paw ba ka sorkar jylla kam don khmat kaba la wanrah ia ka jingeh bad jingjynjar ia ki paidbah la ong. U la ong ba ka party kan rah ruh ia ka mat kaba ktah ia ka rep ka riang jong ki paidbah ha kaba ka sorkar kam shym la leh eiei ban iarap ia ki nongrep. Ka jingialang ka sngew khia ia ka jingshah kynriah kam jong ki nongtrei bapher bapher jong ki tnad sorkar kum kiba trei Adhoc, Casual lane wat ki muster roll u la ong. U la ong ruh ba ka sorkar jylla ka la leh sting ia ka MCCL kaba la iakynduh shibun ki jingeh ia ki nongtrei. Ki nongtrei kane ka MCCL ki la hap ban pynpep skul ruh ia ki khun namar bym ioh tulop la bun bnai , la ong ka UDP. Ki nonghikai SSA skul ruh kim ioh tulop biang por bad bunsien ki hap ban byrngem iakhih. Ka jingkhang ia tih dewiong ha ka jylla, ka la ktah jur ia ki paidbah ka jylla bad ka sorkar ka dei ban shim khia ia kane, la ong u Bah Chyne.


Shillong, 19 Rymphang: Ka UDP ka la ther ia ka sorkar jylla ba ka jingpdiang ia ka Ain khang bat ar kam ka Prevention of Disqualification (Members of Legislative Assembly, Megha laya) (Amendment) Act, 2015, ka pynshisha ba ka la pheil. Haba kren sha ki nongthoh khubor hadien ba la wai ka jingialang ka UDP East Khasi Hills mynta ka sngi, u President thymmai ka United Democratic Party (UDP) East Khasi Hills District u Bah Titoster Well Chyne, u la ong, ba ka jingpas ka sorkar ia ka ain, ka long tang ka jingpynlut phut ia ka bor bad ka por jong ki paidbah bad kumjuh ki seng sain pyrthei. Kane ka jingtakrain ka UDP, ka long hadien ba kane ka ain khang bat ar kam, kam pat lah satia ban treikam wat hadien ba la pdiang naduh u Nailur, bad la rai ba kan treikam noh naduh ka 1 tarik u Risaw, 2015. Kane ka la paw hadien ba u Bah Pynshngain N Syiem uba bat ar maloi kum u MDC bad MLA, u dang neh haduh mynta, hynrei kiwei ki la iehnoh lut mar ia pdiang ia kane ka ain. Ka jingpas kyrkieh ia kane ka ain Prevention of Disqualification (Members of Legislative Assembly, Meghalaya) (Amendment) Act, 2015, kan dei kawei na ki mat ba ka party kan ther ha kane ka elekshon MDC shiteng samoi , la ong u Bah Chyne bad bynrap, ka sorkar ka la pynlong thamula ia kane ka ain, kaba shu pynlut kai ia ka por bad ka bor. Ar ngut ki MDC jong ka seng, kiba long ruh ki MLA kynthup u Bah Metbah Lyngdoh (Mai rang) bad u Bah Brolding Nongsiej (Mawthadrai shan) lem bad saw ngut kiwei ki la iehnoh ia ka jinglong MDC hadien ba ka sorkar ka la pdiang ia kane ka ain. Ha kajuh ka por, u Bah Chyne u la ther ruh ia ka sorkar jylla kaba la pyntroin ia ka district council kumba la paw na ki kam jongka, kum ka jingpyntlot bor ia ki Rangbah Shnong bad kiwei ki kam jongka.


Shillong, 21 Rymphang: Ki nonghikai jong ki skulbah bad ki kolej ha ka nongbah ha kane ka sngi Saitjain ki la iamih paidbah ban pynpaw pyrshah ia ka jingshah kem jong u nongialam ka Jawaharlal Nehru University Students Union (JNUSU) ha New Delhi dang shen. Ha ka jingialam ha madan Iewrynghep, Shillong, kine ki nong hikai ki la pynpaw ia ka jingpyndonkam da ki bor pulit ban thombor ia ki samla ka JNU kiba pyn long ia ka jingialang, da kaba khein ia ki kum ki riew pyrshah ri. Ki skulbah kim dei ki jaka ia ki pulit la ong u professor ka North Eastern Hill University (NEHU) Dr H Srikanth haba kren ha kane ka jingialang ba long ha sngi Saitjain. Nga dei na NEHU, nga tip teng teng ki samla pule jong nga ki ju pyndonkam da kaba pyrta ngam dei u nong-India, hato ngan bitar bad pyntip sha ki pulit. Kum u nonghikai nga dei ban pyni ba kin snegwthuh na ka jinglong kawei ka India bad ngim donkam ban pyndonkam da ki pulit , u la ong. U la ong ba ka skulbah ka dei ka jaka ban pdiang ia baroh ki jingpyrkhat bad ki samla pule ki dei ban iohlad ban kren, ban iatainia na ka bynta ka jingbha. Ngi long baroh na ka bynta ka India ba iatylli katkum ka synshar paidbah bad ka jingiaryngkat , u la ong. U la ong ba ki samla pule ki dei ban don ka hok ban iashim bynta ha ka sain pyrthei. Kane ka jingiapyrshah ha JNU la pynlong ban pyrshah ia rai phasi ia u lehnoh ba hiar thma ia ka parliament u Afzal Guru ha kaba ha kane ka jingialang, u president JNUSU u Kanhaiya Kumar u la shah kem halor ka jingkynnoh ba kren pyrshah ri. Katba ki samla pule ki pynlong ia ka jingialang ban pyrshah ia ka jingphasi ia u Afzal Guru, ka Akhil Bharatiya Vidyarthi Parishad (ABVP) ka kynhun ki samla pule ka BJP ki la pyrshah ia kane da kaba thoh sha ka bor ka JNU ban nym shah ba kin pynlong ia kum kane ka jingialang hapoh phyllaw ka skulbah. Ka nongialam ka TUR ka Kong Angela Rangad ka la kynnoh ba ka sorkar ba mynta ka pyrshang ban khniot bein ia ka sur jong ki paidbah kum ha ka por ka sorkar phareng. Lah ban kdew ba ka Ka BJP Meghalaya ka la pynlong ia ka jingiasoi paidbah ban pynpaw pyrshah ia ka jingpynpaw pyrshah India da ka kynhun ki samla pule kaba la jia ha Jawahalal Nehru University (JNU) ha New Delhi ha kine ki sngi, hadien ba la phasi ia u lehnoh u Afzal Guru ha u snem 2013, ba hiar thma ia ka Parliament ha u snem 2011. Ngi pynlong ia ka jingiasoi paidbah ban pyrshah jur ia ka jingpyrta pyrshah India ki riew shim kabu ha ka jingjia ha JNU, Delhi , la ong u President ka BJYM u Bah Egenstar Kurkalang haba iakren bad ki nongthoh khubor. Ka BJP ka pyrshah jur ia ki riew shim kabu kiba thmu ban pynpait pynpra ia ka ri India, kum ka ri kaba iatylli khlem niew shiliang ia kano kano ka niam , la ong u Bah Kurkalang. U la ong ba ka JNU k dei ka jaka pule jong baroh ki briew ha ka ri, bad kam dei ka jaka ban pynlong ia ka jingialang ka jingpyrta pyrshah India, bad ka party ka kwah ia ka India kaba iatylli bad kaba khlain da kaba kdup ia baroh ki kynhun jaitbynriew. Ha kane ka sngi, bun bah ki briew ki bym dei ki dkhot ka BJP naduh ki kynthei bad ki shynrang ki la wan ban iasoi paidbah ia kane ka jingiasoi ba la pynlong da ka BJP ha Khyndai Lad. Ki dkhot ka BJP na ka jylla, ki la iashim bynta ha kane ka jingiasoi paidbah, kaba la sdang ha ka por 3 baje janmiet hapoh ka jingialam jong u President ka Meghalaya BJYM.


Shillong, 21 Rymphang: Ka jingialang bah jong ka Nongkrem Constituency Peoples Committee (NCPC), ka ban long lashai ka sngi ha Madan Smit, kan nym pat pynbna satia ia ka kyrteng jong U Bah HS Shylla, kum u kandidet jong katei ka Committee, na bynta ka elekshon shiteng samoi MDC ha Nongkrem Constituency. U bah Teiskhem Kharmuti, uba dei U Secretery ka NCPC, haba iakren bad U Rupang, ha ki khyndiat sngi ba ladep, u iathuh ba ka jingialang kan long hi kaba heh, namar ba ki la pyntip sha man la ki shnong, kiba hap hapoh ka Nongkrem Constituency baroh kawei. Ha kajuh ka por, U Bah Teiskhem, u ong Ym pat iakren elekshon. Ym pat pynbna kandidet hynrei, u ong ba ia mynta kin pynshai shwa ia ki jingeh, kiba ka jaitbynriew ka ia kynduh. U la ong shuh shuh Mynta ngi donkam ia ka jaitbynriew bad ngim pat donkam satia ia ka roi ka par. Lada ka jaitbynriew, ka iap noh. Ngin leh aiu ia ka skhim ong shuh U Secretery ka NCPC. U Bah Kharmuti, u iathuh, ba ha katei ka jingialang paitbah, kim shym la khot satia ia kino kino ki nongkren ba kyrpang, hynrei ki ban shim bynta ban kren ha katei ka jingialang, ki long U Bah Hillarius Warbah,u actor, uba dei ruh u nongkren ba kongsan jong ka seng bad nangta sa U bah HS Shylla, uba dei U MLA/MDC barim jong ka Nongkrem.


Shillong, 21 Rymphang: Ka Shad Suk Myn siem ka Seng Khasi Nong mynsong ba la mynta ka sngi ha madan shad ha Urkaliar, ka long kaba da I shongkun bad iphuh bha, da ka jingwan uh kjat da ki spah ngut ki nongshad kynthei bad shynrang. Kane ka Shad Suk Mynsiem ka long kum ka dak ban kyrsiew thiah ala ki para kur kha ba dang bat dang snoh ha la ka jong ka iam tynrai ban ai nguh a U Blei Trai Kynrad U Nongbuh. Ia kane ka shad la wan ban sakhi lang ruh da ki dkhot nongkit kam ka JPK ka Seng Khasi (Kmie) hapoh ka jing alam u rgh B.S Rumnong, bud sa ki nong alam jong ka Seng Kynthei bad kiwei kiwei ki pat ki riew paw khmat na ki tnat ka Seng Khasi. Naka liang u nong alam jong ka Seng khasi Nong-mynsong u Rgh Skor Jala hadien ba la kut ka jingshad, u la ai khublei kyrpang a ki nong alam ka JPK ka Seng Kmie, nangta a ki para kur ki para kha na ki tnat bapher bapher ka Seng Khasi kiba la wan ban sei madan ala ki nongshad kynthei bad shynrang, kumjuh ruh u la ai khublei kyrpang a ki dkhot ka Seng Longkmie bad Seng samla ka Seng Khasi Nong-mynsong kiba la trei shit rhem ban pyniphuh iphieng ia kane ka shad ka kmen mynta ka kynti. Naka liang ka Seng Khasi Nongmynsong kam don eiei ban ai kyrpang hynrei tang ka kyntien ban a kitbok kitrwiang bad U Blei Trai Kynrad Nongbuh Nongthaw Un theh sei ka kyrkhu ka kyrdoh a phi baroh la ong u Rgh Skor Jala.


Shillong, 22 Rymphang: U Bah Disparsing Rani u la ujor sha u Lat ka jylla pyrshah ia ka jingkyntait jong u Chief Information commissioner (CIC) Bah CD Kynjing bad kynnoh ba u CIC u la pynkhein ia ka ain Right To Information (RTI) Act, 2005. Haba kren sha ki nongthoh khubor hynne ka sngi, u Bah Rani u la ong ba u CIC u la kyntait ban pdiang ia ka jingujor jongu pyrshah ia lai tylli C&RD Block kim treh ban ai jingtip ba la pan da ka RTI. U Bah Rani u la kynnoh ba u CIC u la kyntait ia ka jingujor jongu da kaba ai daw ba ka la slem palat. U Bah Rani, u la ong ki lai tylli ki Block kynthup ka Mawryngkneng, Shella-Bholaganj bad ka Mawsynram kim shym la ai jingtip kaba u la pan da ka RTI ia ka jingpyntreikam ia ka Swachh Bharat Mission naduh u bnai Jylliew mynshem snem. U la iathuh ba san tylli ki Block ki la dep ai ia ka jingtip ha ka 14 tarik Naitung hynrei tang kitei lai tylli ki bym shym la ai ia ka jingtip katkum ka RTI Act. Nga la thep ia ka jingujor sha u CIC pyrshah ia kine ki lai tylli ki Block, hynrei na ka liang u CIC u la kyntait khlem bishar eiei , u la ong bad bynrap ba ka daw ba u kyntait ia ka jingujor jongu, ka long ba u slem ban ujor kaba long haduh 150 sngi. Halor kane ka jingshah kyntait ha u CIC, na ka liang u Bah Rani u la ujor noh sha u Lat ka jylla ba un tuklar ia kane ka jingleh jong u CIC da kaba ong ba katkum ka kyndon 18 (3) ka RTI Act, la kdew shai ba kam don jingkhang ia u nongpan RTI ban thep ia ka jingujor bad u CIC wat hadien 18 bnai ruh. U la kynnoh ba u CIC um shym la kdew ia kane ka ain haba kyntait u kyntait ia ka jingujor jongu. Kane ka dei ka jingiaid lait jong u CIC ia ka RTI Act , la ong u Bah Rani.


Shillong, 22 Rymphang: Ar tyli ki kudam la shah khang kdam da ki pulit Enforcement Wing ka KHADC mynta ka sngi hapoh ka jingialam u Superintendent u Bah Poland Sohphoh namar ba kine ki dukan kim don ki kot ki sla ba biang wat hadien ba ka KHADC ka la dep ai jingthoh naduh kham mynshwa. San tylli kiwei pat ki dukan jong ki bar jylla, la ai jingthoh ba ki dei ban pynbiang ia ki kot ki sla, lym kumta yn shah trei ha ka KHADC. Ia ki pulit ka KHADC la synrang land da ki dkhot ka Nong Iew Association (NIA). U Bah Korbar L Nonglait u President ka NIA u la ong ba ka seng kam pyrshah ia ka jingai wai ia ki bar jylla ia ki dukan jong ki tangba ki dei ban iaid katkum ka ain ka KHADC. Ki trai dukan kim dei ban pyrkhat tang ban ioh nong hynrei ki dei ban long husiar ban ai wai ia ki dukan jongki sha ki briew bym dei Khasi , la ong u Bah Nonglait. U la ong ba ka daw ba ka NIA ka shim ia kane ka sienjam ka long ban iada na ki kam bymman kiba ju jia khah khah ha Iewduh.


Mawkyrwat, 21 Rymphang: Ka jingjur jong ka jingtwa ki khyndew bad ki lum ha ki thainn Borsora SWKH kala pynlong ruh ia ka jingtwa surok kaba jur bad kaba ishyrkhei bha namar ba ki surok kiba don ha katei ka thainn ki don hapdeng ki riat ki ram kiba ishyrkhei bad kaba lah ruh ban ap jingma ia ki paidbah ba dei iaid lyngba katei ka surok. Katei ka surok ka dei ka surok Ranikor Nong hyllam Road kaba pyn iasoh ruh ia ki shnong ba kynthup ia ka shnong Borsora, Nonghyllam, Nongjri, Rajaju, Nong kulang bad shi bun tylli ki shnong jong ka SWKHD, kiba dei ruh ki shnong kiba don ha ki thainn khappud bad ka Bangladesh. Ia katei la pynthikna lyngba ka jinglap hi jong u Nongthohkhubor ia kawei na ki surok Ranikor PWD Roads ka surok ban leit sha Nonghyllam, Nongjri bad kaba iakhlad ruh bad ka surok ban leit sha Borsora ha kaba ka jingtwa jong u tei u lum ka la rah lang ruh ia ka surok sha riat hynrei tang ban nym thut ka iaid ka ieng la shu maramot ia katei ka surok tang kat ban long iaid kali. Katei ka surok kala pynsyier mynsiem shi katdei ia ki paidbah ka thainn khappud kiba dei iaid lynti manla ka sngi lyngba katei ka surok ban leit sha Ranikor, Mawsynram Shillong bad kumjuh sha Nongnah bad Nongstoin, namar ka khyndew ka lah ban twa biang ha kano kano ka por. Shuh shuh ha katei ka jaka twa surok kala don ruh da ka jingthoh bala buh lyngba ka ophis jong u EE PWD Roads Ranikor Division Ranikor, ha kaba la thoh bad maham ia ki nongleit nongwan na katei ka surok da kaba la ong ba ka khyndew ka lah ban twa ha kano kano ka por, kumta ki paidbah ki dei ban phikir ialade ha ka iaid ka ieng. Ym tang kata nalor kitei ki jingtwa khyndew ki surok ki long kiba sniew haduh katta katta namar ka jingpei thliew kaba la palat pud bad kaba la pynsohsat shisha ia ki nongleit nongwan ha kaba ka shimpor da ki bun bun kynta ban poi sha ki jaka ba ki thmu ban leit.


Da U Sannio Siangshai Jowai, 23 Rymphang: Ka Jaintia Youth Federation (JYF) hynnin ka sngi Lah Sngi U Blei ka la pan jingtip kaba tikna lyngba ka RTI Act 2005 halor ka jingiohnong bad ka jingpyllut pisa kaba la ioh kamai lyngba ka tnad Khlaw lane Forest Department jong ka JHADC. Ka JYF ka la pan jingtip na kane ka tnad dei halor ka jingkynthoh pyrshah u wei na ki MDC ka liang pyrshah, u ma Marki Mulieh katkum ba la paw sha ki Lad pathain khubor ha ka 8 tarik Nohprah, 2015. Ka JYF ka la pyn paw ruh ia ka jingsngew khia ba ka JHADC kam shym la lah satia ban pynbiang ia ka Audit report jong ka ha kine ki phew snem ba la leit. Ka JHADC kam lah satia ban close wat tang ia ka Account jong ka naduh u snem 2001 ter ter haduh mynta , la ong u President ka seng u bah Poipynhun Majaw Utei u nongialam ba ha khliehduh ka JYF u la pynpaw ruh ba ka JHADC lyngba ka tnad forest ka la pyllut phut ia ka pisa paidbah ha ka kyrteng ka thung Slasha, thungsiej, thung dieng jri nalor kiwei kiwei. Kine ki project ki dei ki project sna iap, tang ban pynbieij ia ki paidbah ba ki sahep jong katei ka tnad kin ioh ban thae iing dulan paki ia lade , la bynrap shuh shuh u bah Majaw haba iakren marlhmat bad une u nongthoh khubor u Rupang. Utei u nongialam ka JYF u la ong shuh shuh ba haduh katno ka JHADC ka la iada ia ka khyndew ka shyiap, ki um ki wah ha ri lum Jaintia, katkum ba la paw ba wat ia ka wah Lukha kaba dei ka subject jong ka JHADC kam shym la lah ban leh ei ei naduh u snem 2007 haduh mynta. Hato ka JHADC ka la shimkhia halor ka jongiap ki Dohkha, ka jingkylla rong ka um ha katei ka wah? La buh jingkyli utei u nongialam ka JYF. Kine kiei kiei baroh ki pynpaw shai ba ka tnad khlaw jong ka JHADC kaba la khlieh da u Chief Forest Officer (CFO) u ma Phrangki Blah, ka don ka jingbamsap bampong (Curruption) kaba shyrkhei hapoh katei ka tnad. Ka long kaba sngewdiaw ban tip biang ia ki jingbam sap bam pong ha JHADC ka dang iai bteng biang haduh mynta ki sngi, kaba la kot da ki phew klur mynta. Naduh u snem 2005-2006 (financial year) ki jingpynlut ban thung Slasha kaba la kot haduh Rs. 2,69,07,309 (Two crores sixty nine lakh seven thousand three hundred nine only), bad ha u snem 2007-2014 ban iada ia ki khlaw ka JHADC ka la kot Rs. 4,87,87,470 (Four crores eighty seven lakh eighty seven thousand four hundred seventy only), bad ha u snem 2008-2014 ki Thung Siej ka la kot haduh Rs. 3,87,30,069 (Three crores eighty seven lakh thirty thousand sixty nine only), bad ha u snem 2006-2014 ki pynlut ban tei ia ki multipurpose Check Dam, ka la kot Rs. 5,27,93,984 (Five crores twenty seven lakh ninety three thousand nine hundred eighty four only), bad ha u snem 2008-2014 ki pynlut ban thung dieng sal ka la kot haduh Rs.1,16,89,610 (One crores sixteen lakh eighty nine thousand six hundred ten only) bad ka jingpynlut phut pat ban thung dieng ha ki ing skul, ing mane bad ki khlaw kyntang tang ha jrong miej ka tnad khlaw ka JHADC ka la kot Rs.1,50,97,471 (One crores fifty lakh ninety seven thousand four hundred seventy one only. Kumta lyngba kitei ki jingkynnoh ba la sei madan da u ma Marki Mulieh MDC ka liang pyrshah, na ka liang ka JYF ka la leot ban buh ia ka dorkhas pan jingtip katkum ka ain RTI. Nga kyrmen ba ka Ophis jong ka JHADC lyngba u PIO jong ka un ai ia nga ka jingtip kaba shisha khlem da buhrieh ban iada ia ki ophisar bamsap , la pynkut utei u nongialam ka JYF. Lada ngim ioh ne hun ia ki jingtip ba ai ka Ophis, ngi dang don da kiwei pat ki lad ban liet tied ia ka jingkhang jong ka ing bishar ha ka dur ka PIL da kaba leit rah ruh ia ki sakhi ki sabut kiba ngi la ioh lum lyngba ki lad pathain khubor, ki dur ki dar bad ruh ki kot ki sla kiba ngi la ioh lum lyngba ki nongtrei kiba trei hapoh katei ka tnat khlaw ka JHADC, la ong ka JYF.


Shillong, 02 Jylliew: Namar ka jingiaid iew ha kane ka jylla, ka phlim Khasi ka Onaatah , la don ka jingpyrkhat na ki nongpyniaid ban pyn iaid iew shabar ka jylla shaduh Assam ruh ia kane ka phlim. Ha kajuh ka por, ka jingpyni ia ka phlim yn bteng ban pyni haduh ka taiew basaw namar ka jingjur ka jingdawa na ki paidbah nongpeitkai. Ka tyngshop jong kane ka phlim ka kong Sweety Jane Pala ka la ong hynne ka sngi, ba la rai ban bteng ia ka jingpyni ia kane ka phlim haduh saw taiew kaban sdang naduh kane ka sngi Thohdieng. Tang hapoh shi taiew, la don haduh 10 hajar ngut ki nongpeit ia kane ka phlim kaba la pynlait paidbah mynshem bnai. Ka jingjur ki nongpeitkai ka la ai mynsiem shibun ia ngi , la ong ka Kong Sweety haba kren sha ki nongthoh khubor mynta ka sngi. Ia kane ka phlim yn pyni paidbah ha Anjalee bad ha Biju cinema hall bad ka dor jong ka tiket kan neh kumjuh.


Shillong, 03 Jylliew: Ka Mawkynrew Primary Health Centre ka la plie mynta ka sngi, ia ka Health Mela ba ar sngi jong ka ia kaba la bei tyngka da ka National Health Mission. Ha kane jingialang plie ia ka Mela la iadon lang ruh u Bah A. L. Hek, u myntri ba dei peit ia ka tnad ka koit ka khiah ha ka sorkar jylla, U Bah R. Pyngrope, u MLA ka Mawkynrew Constituency, u Bah T. Chyne, MLA ka Sohra, U Bah B. Lyngdoh, MDC ka Mawkynrew Constituency, Dr. R. Wankhar, DHS (MI), Dr. M.R. Basaiawmoit, DMHO, East Khasi Hills, Dr. (Mrs) J. B. Ranee, DMCHO, Bah WB Mar baniang, BDO ka Maw kynrew C&RD Block, bad u Bahi Starling Nongpluh, u ba dei u Sordar ka shnong Mawkynrew. Ka Mawkynrew PHC ka kynthup bad dei peit ia ki shnong Mawkynrew, Mawlien, Umtong, Lynshing, Tmoi, Umsham, Nongpyrdi, Mynriah, Siltham, Khwad, Mawlatbah, Umblai, Mawrasai, Mawkria, Wahmawlein, Mawlakhiat and Wahlyngdoh. Haba kren kum u Kongsan u bah Hek u la ong ba ka jingthmu ba kongsan eh jong ka Primary Health Centre ka long ban ai ka jingiarap kaba hajan ia ki briew khamtam ha ki thainn nongkyndong kiba don hapdeng ka jingshitom.U la kyntu ia ki paidbah ka thainn ban shim ia ka kabu namar ka jingdon ki lad ai jingiarap ha kum kine ki Health Centre. U Myntri u la pynshlur ia ki longkmie ban wan ha ki PHC khnag ban ioh ia syllok bad ki doctor ne ki nongsumar ban ioh jingtip kumno ban sumar ka por armet ban iada na ka jingiap ne shitom U la pynshlur ruh ia ki paidbah katei ka thainn ban pynrung kyrteng ha ka Megha Health Insurance Scheme (MHIS), khnang ba kan long ka jingmyntoi ia ki hi. Mynta ka sngi la ia don kumba 400 ki riewpaidbah kiba la poi sha katei ka Mela ia ka ba la pynlong ka kynhun ba tbit jong ki Doctor na Civil Hospital, Shillong, Ganesh Das Hospital, Shillong bad NEIGRIHMS, Shillong. Mynta ka sngi la pynlong ruh ia ka prokram sam khusnam ha ki nongtrei ASHA ha kaba ia ka nam Best ASHA jong ka Mawkynrew C&RD Block na ka bynta u snem 2014-2015 la ioh pdiang da ka kong Tiewlinda Songthiang na Jongksha B bad ka kong Sitamary Nongrum na ka bynta ka snem 2015-2016 ha kaba ia kitei ki khusnam la sam da u Kongsan uba la thung dieng ruh hadien katei ka jingialang.


Shillong, 05 Jylliew: U Bah BL Nongbri ba ju khot Bah Ban u ba dei uwei u samla rangbah jong ka shnong Mawlai Nongkwar ha kane ka step sngi Saitjain ba la lah u la pynbna syndon ruh ba un ia aireng ha kane ka elekshon MLA 2018 ka ban wan na ka party KHNAM na Mawlai Constituency. Kane ka jing pynbna jong u sha ki paidbah ka la wan ha ka jingialang plie ia ka Sem Saitjain ka ba u la noh synniang da lade hi shimet ha ka dong Dong Mawlai Nongkwar Block 3. Kane ka jingnoh synniang jong u Bah Ban da katei ka Sem Saitjain ka la long da shisha ka jingkyrkhu ka ba khraw khamtam na ka bynta ki spah ngut ki nong saitjain nong jong ka Dong Mawlai Nongkwar Block 3 B kumjuh bad kiwei kiwei ki dong ba marjan kiba im jakpoh bad kamai da kaba saitjain na ka jingioh ban pyndonkam ia katei ka Sem saitjain ka ban iada na u slap ka sngi. Ia kane ka jaka saitjain la plie bad aiti noh ha ka jingpyniaid jong ki longkmie da u Rangbah Shnong jong ka shnong Mawlai Nongkwar u Bah RR Thangkhiew ha ka jingiadon lang ki longkmie, ki Rangbah Dong, Secretary Dong, ki nongialam shnong kynthup ia ki nongialam bad dkhot ka Seng Samla Mawlai Nongkwar, nongialam bad dkhot ka party KHNAM bad kiwei kiwei pat. U Bah RR Thangkhiew Rangbah Shnong ha ka jingkren jong u, u la ai ka jingiaroh kaba khraw ia une u samla rangbah u ba la lah ban leh ia kane ka kam kaba khraw bad ka ban long da shisha ka jingkyrkhu ia kito kiba im jakpoh da kaba sain jain nong ha kane ka jaka.U la ong ruh ba naduh ki snem kiba la leit noh la bun bun sien na ka liang ki briew sorkar bad kiwei pat kila ju wan peit bad jurip ia kane ka jaka na ka bynta ban shna ia kane ka jaka saitjain, hynrei baroh kila shu kut tang ha ki kot ki sla. Hynrei hadien ka jingnoh synniang jong u ne samla rangbah , u Rangbah Shnong u la kyntu ia ki longkmie bad kiwei pat ki ba pyndonkam ia kane ka jaka saitjain ba ki dei ban da ri bad sumar bha khnang ba kan long da shisha ka jingmyntoi khamtam na ka bynta ka jong ki hi.U Bah Ban ha ka jingkren ula ong ba kane ka jingnoh synniang kaba na u hi shimet ha ka ban shna ia kane ka sem saitjain kaba don ha ka Dong Block 3 -B, kalong hadien ba ula iohi shisha ia ka jingdonkam kyrkieh jong kine ki longkmie kiba ju kamai da kaba saitjain nong ha kane ka jaka ba ki hap ban shah ia ka jingshit jong ka sngi bad ka jinghap jong u slap.


Shillong, 05 Jylliew: Ka Civil Society for Women Organisation (CSWO), ka la dawa ba ka sorkar ka dei ban pyniar ia ka jingtohkit halor ka jingdon jong ki briew ba thep pisa shabar ri kumba la pynpaw da ka Panama Papers. Ka President ka CSWO ka Kong Agnes Kharshiing ka la ong ba ka tnad Income Tax ka dei ban pynlong ia ka jing tohkit kaba bniah halor na kane, namar ba ki don ki briew na kane ka jylla Meghalaya kiba la paw kyrteng ha ka jingthep pisa shabar ri. Dei ban tohkit bad sei madan haduh katno ka pisa paidbah ka la leit ha ka jingthep pisa shabar ri jong ki katto katne ki briew kiba don kti bad ki politishan ha kane ka jylla , la ong ka Kong Kharshiing. Ka la ong ba ka donkam ia ka jing tohkit haduh katno ka pisa la thep lyngba ka subsidy, ka ram, bad ka paw ba ka la don ka jingpyndonkam bakla ia ka bor lyngba ka tnad sorkar kum ka MIDC (Meghalaya Industrial Development Corporation), ka single Window Agency bad kiwei, khnang ban tip naei ka thymmei jong ka pisa la ioh ban thep bad la ka dei ka pisa paidbah ne em. Ki briew kiba la shah niew kyrteng ha ka Panama Papers na ka jylla Meghalaya ki dei kiba la iadonkti bad ki briew ba don ha ka bor sorkar. Ka CSWO ka la dawan ban pynlong ia ka jingtohkit ia u Karan Jain bad u Reshmi Rohit Jain, la ka don ne em ka jingiadei bad u Rohit Jain, u Chairman ka CMJ Breweries, uba dei ujuh u briew uba la pynbna kum uwei na ki dkhot ka Board of Directors ka MIDC ha u snem 2009 bad 2013. Lada ka pisa la thep shabar ri, kane ka dei ka jingthok ia ki briew kane ka jylla namarba kam don ka investment ba la leh hangne katba ia ka pisa la pynlang shabar ri bad kam shym la wan phai biang shane. Kam don ka jingpynmih kam ia ki briew kane ka jylla ,la ong ka CSWO bad bynrap ba ka Meghalaya Industrial & Investment Promotion Policy 2012 ka kdew shai ba ka sorkar jylla ka ngeit ha ka jingkyntiew ia ki karkhana ne kompeni na la ri ban kyntiew ia ka ioh ka kot ha ka jylla.


Shillong, 7 Jylliew: Ka sorkar jylla mynta ka sngi ka la pdiang ia ka ain siew bai khyndew Draft Meghalaya Right to Fair Compensation and Transparency in Land Acquisition, Rehabilitation and Resettlement Rules, 2015 bad kan sa pan jingmut na ki paidbah shwa ban pynlong ain ia ka kaba pura. Haba kren ha ki nongthoh khubor hadien ba la wai ka jingialang ka kynhun myntri mynta ka sngi, u Symbud Myntri Rangbah u ba peit ia ka tnad Revenue, u Dr RC Laloo u la ong ba ia kane ka Draft Meghalaya Right to Fair Compensation and Transparency in Land Acquisition, Rehabilitation and Resettlement Rules, 2015 yn sa pynmih ia ka jingpynbna paidbah ban pan jingmut hapoh 30 sngi bad hadien kane, ka sorkar kan shim ia ka rai ba khadduh. U la ong namar ba ha kane ka jylla, kim don ki Panchayat, ka sorkar ka la shim ia ki autonomous district councils (ADCs) ba kin ai lem ia ka jingai jingmut. U la ong ba katkum kane ka ain, lada don ka jingshim jaka hapoh 5 akar ha jaka sor ym nym ktah kane ka ain bad 50 akar sha ki jaka nongkyndong.


Nongstoin, 07 Jylliew: Ki paidbah ka thainn West bad South West Khasi Hills, ki la ia kynduh bad mad ia ki jingeh halor ka jingbym don u Ophisar Incharge ka tnad Labour u ba don bor ban soi (sign) ia ki kot ki sla ha kaba dei bad ki License, kot kali MLMTU bad kumjuh ban pyn thymmai ia ki License, nongtrei ia kaba la tip kum ka Meghalaya Building Workers Welfare Board, ki dukan ba la tip kum ka Shop Establishment. Kumta halor kitei ki jingeh ba ki paidbah ki ia kynduh ka seng Federation Of Khasi & Jaintia People FKJGP ha ka 3 tarik u Jylliew hapoh ka jingialam jong u Spailos Diengngan, Education Secretary West Khasi Hills bad Morningstar Puwein, Information Secretary West Khasi Hills kala leit ban iakynduh ia u Labour Commissioner ha Shillong. Katkum ka kyrwoh na u samla Wadbor Nongphud Asst Secretary FKJGP WKHD u la ong ba ha katei ka jingleit ia kynduh jong ka seng ia u tei u Labour Commissioner na ka liang jong ka seng ka la dawa ba dei ban thung noh ia u Ophisar Incharge ba shipor namar ba ki paidbah ki shem jingeh palat halor ka jing bym don ban soi ia ki kot ki sla naduh ba U GM Pakyntein Deputy Labour Commissioner, uba wan shimti ia ka kam u la shim shuti noh na ka daw ba ka jingpang ka jong u. Shuh shuh u la ong ruh ba na ka liang jong utei u Labour Commissioner u la kular ban phah noh ban aibor noh ia uno uno u ophisar ban soi ia ki License bad ia ki kot ba donkam hapoh shitaiew.


Shillong, 07 Jylliew: Ka District Labour Office, East Khasi Hills, Shillong ha ryngkat ka jingiatreilang bad ka Mawlai Town Dorbar bad ki Seng Samla Mawlai, ka la pynlong ia ka jing pynshai paidbah bad Registration Camp ia ki nong bylla naka bynta ka jing myntoi ka jong ki ha ka 6 tarik u Jylliew 2016 ha Indoor Sport Hall mawlai Mawdatbaki. Kane ka jing pyn long ia kane ka prokram ka la long kaba jop, ha kaba da ki spah ngut ki nong bylla ka thainn Mawlai ki la poi ha kane ka sngi, bad kumba 100 ngut ki la dep ban pynrung kyrteng ia lade ha kane ka sngi. Ha kajuh ka por la pynbna paidbah biang ia ki nong Mawlai ba lada don kino kino ki ba kwah ban pynrung kyrteng ia lade ha kane ka Meghalaya Building & Other Construction Worker Welfare Board kin sngewbha ban leit ia kynduh ia u Deputy Commissioner jong ka District Labour, Lachumiere Shillong, lane phone -Bah R.W.Wahlang (Deputy Commissioner Labour)- 9436335090, Bah Mike Nongbet (Inspector Labour)-9774672079, Bah S.D Khongwir ( Chairman Mawlai Town Dorbar) 8794348131 bad ia u President Seng Samla Mawlai Nongkwar 9485177344.


Shillong, 07 Jylliew: Ka sorkar jylla ka la mang pisa T. 22.3 klur ban ai sha ki 145 ngut ki nongtrei ka Mawmluh Cherra Cement Limited (MCCL) kiban shongthaint mon sngewbha noh da ka Voluntary Retirement Scheme (VRS). Ia kane la iathuh da u Myntri Rangbah ka jylla u Mukul Sangma hadien ba la wai ka jingialang jong ka kynhun myntri hynne ka sngi. U la ong ba ka jingpyntreikam ia ka VRS ia ki nongtrei ka MCCL ka long shi bynta ban pynthymmai bad ban pynkhlain ia ka karkhana kaba la iakynduh shibun ki jingeh na ka jingkyrduh pisa namar ka jingbym lah ban pynmih pisa na ka jingtymmen jongka. Ngi kwah ban pynkhlain bad ban kyrshan ia ka MCCL, bad napdeng ki 455 ngut ki nongtrei, 145 ngut ki la pdiang ia ka VRS, ha kaba ka sorkar ka la pdiang , la ong u Mukul Sangma.


Shillong,7 Jylliew: U bah Disparsing Rani mynta ka sngi u la kyntait ban long kum u ksiang u ban ia kren ia suk hapdeng ka HNLC bad ka sorkar. U bah Disparsing uba dei ruh u nongaibuit ai bor jong ka Seng Khasi Mawsynram u la ong ba ka rai jong u ban kyntait ia katei ki jingtyrwa ka seng HNLC ka dei namar ba katei ka seng ka la byrngem ia u myntri rangbah ka jylla u Dr.Mukul Sangma bad namarba ka la byrngem ruh ban pynbthei bom ia ka Congress Bhawan. Ka long kaba sngewsih ba ka HNLC ka don ia katei ka jingthmu bad kane hi ka pyni ba kim mon ban iaid katkum ka lynti kaba ki kwah ia nga ban leh, na ka jingiasuk ki la phai noh pynban sha ka Politik u la ong. U bah Disparsing u la ong ba lada ka HNLC ka kwah ban iasuk noh bad ka sorkar ka dei ban long kaba iaishah bad kam dei ruh ban pynmih kum kitei ki jingbyrngem khamtam namarba ka sorkar pdeng ka la kren shai ba lada kino kino ki seng lehnoh ki kwah ban ia kren ia suk bad ka sorkar ki dei ban sangeh noh shuwa ki kam pyntriem jong ki. Ha kawei pat ka liang u bah Disparsing u la pynpaw ia ka jingsngewlyngngoh ba u myntri rangbah ka jylla u la kren ba ka sorkar kan ym treh ban ia kren ia suk bad ka HNLC bad ka lynti ka plie ia ka tang lada ka wan ban pyndem wait, u bah Dispar u la ong ba kaba pynlyngngoh ia u ka dei namarba ka sorkar ka ia kren ia suk bad ki lai tylli ki seng lehnoh na ri Lum Garo,hynrei balei pat ka sorkar kam pdiang ban ia kren ia suk bad ka HNLC. U bah Dispar Sing ula ong ba un pyntip sha ka HNLC lyngba ka facebook ba un nym pdiang ia katei ka jingtyrwa jongka.


Shillong, 08 Jylliew: Ka kynhun ki doktor na Apollo Children s Hospital, Chennai ki la wan sha ka nongbah Shillong ban pynlong ia ka jingpeit bniah lane ka Free Medical Screening Camp mynta ka sngi ha Ganesh Das Hos pital. Hadien ka jingpeit ia san ngut ki khynnah, la lap ba kitei ki khyllung ki don jing shitom ha kaba leit pynjhieh na ka daw ka jingbym kwah ban leit pynjhieh na ka ba bun ki daw kum ka jingbyrngia palat ia ki cartoon ha ki TV la ong u Dr V. Sripathi, u ba dei u Senior Consultant Pediatric Urologist bad Robotic Surgeon ha ba ai jingkren ha ki lad pathain khubor ka nongbah. U Dr V Sripathi u ba dei u doktor ba stad ha ka ba ia dei bad ka Robot Assisted Laparoscopic Surgery na ka bynta ki khynnah kaba dei ka jait jingsumar da ki jingstad saian ban kham lah ban sngewhuh ia ka met u nongshah puid bad ba ki doktor kiba puid ruh kin ioh ia ka lad kaba kham biang ban leh thikna ia ka met u nongshah puid . Ha ka wei pat ka khubor la iathuh ruh ba ka sorkar Jylla ka la dep ia teh bad ka Apollo Hospital ba na ka liang ka sorkar ka lah ban plie ia ka lad ban phah sumar ia ki briew sha katei ka hospital na ka bynta lai bnai. Ka Shillong Apollo Info Center ka ai ia ka lad ban ioh jingtip ia ki nongpang ha ka jylla na ka jylla Meghalaya, da kaba ioh jingtip shwa ha u no u doktor u ban sumar ha ka Appollo Hospital, da kaba iohei ha kaba leit ba wan na ki airport sha ka hospital, ka jingiohei ia kia ki ambulance na airport/railway, ki jaka sah kiba biang , ka jingioh sumar ha Chennai bad peit bniah shwa ia ki lyngba ka video ka ba dei ka jingiakren hapdeng u nongpang bad u doktor , la ong u Parag Choudhury, u ba dei u Telemedicine Consultant katei ka Hospital. Ha ba kren ia ka jinglut ban leit phah sumar sha katei ka Hospital lyngba ka Robotic Surgery khamtam na ka bynta kiba duk, u Sripathi ua la ong, la da kim kot bor ban siew ruh na ka liang ka Hospital kan leh beit. Ka India ka don mynta haduh 35 tylli ki Robotic Surgery ha ki nongbah bapher bapher bad ym pat don ha ka jylla Meghalaya bad ngi khmih ba kan sa pdiang noh, u la ong shuh shuh.


Shillong, 08 Jylliew: Ka tnat kam poh iing, yn ioh biang U bah HDR Lyngdoh? Ka PWD, kan poi noh sha U Bah AL Hek bad yn duh noh U Bah Prestone ia ka tnat khlaw? Katei ka dei ka khubor ka la her mynta ka sngi ha nongbah ba u Myntri Rangbah u Mukul Sangma ula pynkhreh ban bujli kam noh, ia ki myntri sorkar jongu, hynrei ha ka jingtwad jingtip na ki myntri sorkar ki la kyntait ba don kum kane. Ban pynthikna ia kane, la iakren bad ka myntri pynroi sor ka kong Ampareen Lyngdoh ka la kyntait ba kan don ka jingbujli tnad u myntri rangbah bad kam don kano kano ka jingtip haduh mynta. Ngam tip ia kata, nga dang iakynduh ia I (Myntri Rangbah) hynnin ruh ngi iashong jingialang cabinet, hynrei im pat ong eiei , la ong ka Kong Ampareen. Ka khubor ka la wan ka tyllong kaba iajan bha bad u Myntri Rangbah hynrei imat kumba ka paw, ka jingthmu kam pat urlong namar kano ka daw ym pat tip. Hynnin ka sngi, Myntri Rangbah ka jylla u Mukul Sangma u la kyntait ba un bujli myntri ne em ha kane ka sorkar jongu. Ha ka jingiakren bad ki nongthoh khubor hynne ka sngi,u Myntri Rangbah um kwah ban ong hooid ne em ia ka jingkylli, hynrei u la ong ba ka dei ka kam jongu kum u myntri rangbah. Ha kine ki sngi, la ioh khubor ba namar ka jingjur ka jingiakhih ban pynkhyllem noh na ka shuki Myntri Rangbah, u Mukul Sangma, u la pynkhreh shen ban sa bujli noh ia ka kam myntri jong ki katto katne ki myntri da kaba pynhap noh bad thung bujli da kiwei.


Shillong, 8 Jylliew: Shiphew tylli ki jingkieng thew kali, ki la shah khang lut naduh mynta ka sngi bad ka daw, ka long namar ba kim shym la siew thikna ia ka pisa, ba ki dei ban siew sha ka sorkar. Ka hukum, kaba ha ka 7tarik Jylliew 2016, kaba la soi da U IW Ingty Commissioner of Transport, Meghalaya, Shillong, ka la bthah ia ki District Transport Officer (DTO), ba kin shimti noh ia kitei ki jingkieng thew kali, naduh ka 8tarik Jylliew bad haduh ban da pynbeit da kumwei pat. Kitei ki jingkieng, kiba shah khang, ki long kaba ha Dawki, ba la pyniaid da ka kong Chela Pala, ha Mawpun, ba la pyniaid da u Bah Amstrong Paliar, ha Bagli, ba la pyniaid da U bah MS Nongbri, ha Borsora, ba la pyniaid da ka kong Haphibansuk Wankhar, ha Ratacherra, ba la pyniaid da U bah Badapkupar Marbaniang, ha Byndihati, ba la pyniaid da ka kong Patricia Sympli, ha Gasuapara, ba pyniaid da U Tangkam M Sangma, ha Cherragaon ba pyniaid da U G Handerson Syiemlieh, ha 7th Mile, ba pyniaid da ka Kong Mumjulet Passah bad ha Umling, ba pyniaid da u bah Gavin M Mylliem. Na ka liang jong ka Meghalaya Commercial Truck Owners and Operators Association, lyngba ka kyrwoh, ba la phah da U Bah Augustine Shanpru, ka pynpaw ia ka jingsngewkhia kaba jur, halor kane ka jing pyn sangeh ia kitei ki jing kiengthew kali, namar ba ki trok, kiba mih shabar jong ka Jylla, ki dei ban pynbiang ia ki kot ki sla, kiba dei bad ka jingthew ia ki mar, kiba don hapoh kali, hynrei, lada jia ba kim shym la pynbiang ia kitei ki kot ki sla, ki hap ban shah dain kuna, ha ka dor kaba heh shibun eh. Katei ka seng, ka ong ba ka sorkar Jylla, ka don mynta ha ka jingkyrduh pisa kaba jur bad kumta, da kaba khang ia kitei ki jingkieng thew kali, kan ailad ba kin lum pisa maphot, na ki trok, da kaba kin kynnoh, ba ki dei ki kali, kiba kit tam.


Shillong, 09 Jylliew: Ka jingiakhih jong ki MLA ka Congress ka lah ban sdang biang hadien ba ka AICC ka la thung ia u nongpeit jongka ha kane ka jylla ia u Dr CP Joshi uban mih bujli ha jaka jong u V Naraswamy u la shah bynshet noh ia ka kam nongialam jong ka party ha Pudecherry. Katkum ka khubor ka AICC ka la thung ia u Dr Joshi bad ka la phah ia ka jingtip sha ki heh ka Congress ha kane ka jylla. La sngewthuh ba une u nongpeit nongkhmih ia ka Congress ha kane ka jylla, un sa wan jngoh shen ia ka jylla Meghalaya ban bishar ia ka jinglong jingman jong ka party ha kane ka jylla bad un iakynduh ia ki MLA ki nongialam party. Ka jingthung ka AICC ia u nongpeit ka long kaba donkam bha ha kane ka kynti hadien ba la mih ka kynrum kynram ha ka party Congress kham tam ki MLA kiba dawa ban weng noh ia u Mukul Sangma kum u nongialam ka party hadien ba la mih ka jingshah rem kput ha ka elekshon MP dang shen na Tura bad kumjuh ki daw. Shwa ia kane, u president ka MPCC u Bah DD Lapang ha kane ka taiew u la her khari khari sha New Delhi ban kynduh ia ka Sonia Gandhi bad u Rahul Gandhi ban iakren ia ka jinglong jingman ka sain pyrthei ha kane ka jylla khamtam ha ka party Congress. Wat u Myntri Rangbah u Mukul u la phah jingthoh sha ka AICC dang shen uba la iathuh ba ka party BJP ha kane ka jylla ka la pyrshang ban pynkhyllem ia ka sorkar ba ialam da ka Congress.


Shilong, 09 Jylliew: Ki nongshna bad pynmih phlim na ka jylla ki la pynpaw ia ka jing sngew pyrshah ia ka sorkar jylla bad byrngem ruh ban khang ia ka jingpyni ia ka phlim Rock On!! 2 , (kaba dei ka phlim jing rwai, ia kaba la wan ban ring ha nongbah Shil long), ha ka jylla Megha laya ban pyrshah ia ka rukom leh shiliang ka sorkar. Ka la don ka jing sngew bitar bad sngewkhia bha na ka liang ki nong shna bad nongpyn mih phim jong ka nongbah hadien ka jubab na jing wad jingtip da ka RTI kaba la pynpaw ba the ka sorkar ka la pynlut haduh T. 2 crore kum ka jing iarap ha ka shna bad ring ia katei ka phlim Bollywood. Ka jubab kaba la pynpaw na ka liang ka sorkar ba ka jingiarap bei tyngka ban shna bad ring ia ka Rock On! 2, ka long ka jingthmu ban kyntiew ia ki kam jngoh kai pyrthei ia kaba ym shym la hun da ki nonghsna phim jong ka jylla. Ngin hap ban pynsangeh ia kane ka phlim ban rung sha ka jylla jong ngi lada ka sorkar kam lah ban ai jubab kaba biang hapoh shi bnai, , la ong ka kong Simi Simi Khongthiang, kaba dei kawei na ki nongpynmih phim ba kha pawkhmat na Ri Lum Jaintia ha ka jingai jingkren sha ki lad pathain khubor ka nongbah. Ka kong Simi Khongthiang, kaba long ruh ka dkhot jong ka Meghalaya Film Makers Association (MFMA), ka la pynpaw ruh ba ka jingbei tyngka ia ka phlim na bar jylla ka dei ka jingsniew shiliang khmat. Ka la pynpaw ruh ba ka jingpyrshah ka dei halor ka nongrim ba ka sorkar jylla kam pat ju ai jingiarap ha ka ban kyntiew ia ki nongshna phlim ka jylla. Hynrei na ka liang u president MFMA Commander Shangpliang khlem da len ia kiwei kiwei ki jngiakren u la pynpaw pat da kaba ong , Ban pyrshah ia ka jingpyni ia ka Rock On ka dei tang ka jingpynpaw bad jngsngew jong ka dkhot na kane ka Association. Ki dkhot ka Association ki la pynpaw ba kin sa ia shong jingialang ban pyrkhat ia ki lad kiba dei ban shim da ka sorkar jylla ban kyntiew ia ki phlim kiba dei ban wan ring na shabar ka jylla. U Bah Shangpliang u la ong ruh , Ka sorkar jylla ka dei ban wan sha khmat bad kren da kaba shai halor kiba kum kino ki jingmyntoi kiba ka jyll kan ioh da kaba kyrshan ia ki phlim na bar jylla namar la tip ba ka jingpynlut ka dei lyngba ka pisa paidbah. Na ka liang ka sorkar bunsien haba ngi ju leit ban iakynduh ki jubab kiba ngi ioh ka long beit ba ym don kita ki lad ki lynti (guidelines) ban kner ban ai jingiarap ia ki nongshna bad pynmih phlim ha ka jylla. U la pynpaw ruh ba ka jingkylli ka mih mynta ka long ba kumno bad ha kano ka rukom pat ki la don ki lad ki lynti kiba la shim da ka sorkar jylla ban iarap bei tyngka ia ki phlim na bar jylla bad kane ka pyni ba ka sorkar kam shi khia na ka liang jong ka ha kaba ia dei bad ki nongpynmih phlim jong ka jylla. Ha kaba ia dei bad ka jingpyntip da ka sorkar jylla ha ki khyndiat bnai ba la dep ba ka sorkar jylla ka la shim ia ka kam pynmih phlim kum kata ka bynta jong ki karkhana, na ka liang u Bah Shangpliang u la pynpaw ba ka dang sah teng bad kan sa wan ryngkat ki kyndon kiba biang bad ki rukom trei kam kiba paka. Katkum katei ka jingpyntip , la pynpaw ba ki nongshna bad nongpynmih phlim ha ka jylla ki lah ban ioh ia ka subsidy kaba long kum ka jingpynlut ban shna ia ki phlim kiba ym duna ia ka shi klur tyngka. U Bah Shangpliang u la pynpaw ba katei ka jingai jingtip la pynmih khlem kano kano ka jingiakren phylliew jingmut ha shwa ban mynjur ia ka. U la iathuh ba ka dang bun ka jingeh ban shan ia ki phlim tang hapoh ka 10 haduh 15 lak tyngka. Ka MFMA ka la phah dorkhas ha ki por ba la dep sha ka sorkar jylla kaba kynthup ia ki jingkyrpad ha kiba bun ki liang ha kaba ia dei bad ka jingshna ia ki phlim khamtam ha ka rukom pynbiang ia ka phlim bad ban ioh ia ka jaka pyni phlim kaba dei la ka jong ban peitbniah ia ki phlim na Ri Khasi-Jaintia. Ha ba kren halor ka jingpynpaw u Myntri Rangbah ka jylla u Mukul Sangma u ba kham ha sha u la dep ong ha ka jingialang jong ka Film Festival ha ka jylla ba ka sorkar kan ia trei lang bad ki nongpynmih phlim, u Bah Shangpliang u la ong , Ngi kyntu ia u Myntri Rangbah ban pynkylla ia ki ktien jong u sha ki kam . Ka Association ka la shim lyngba ki lad ai kubor ia ki jingkren jong u Myntri ba dei peit ia ka tnad Information bad Public Relation ka sorkar jylla u Bah AL Hek u ba la ong ba ki nongshna bad nongpynmih phlim na ka jylla kim ju wan sha khmat ban wad ia ki jingiarap. Halor kane u Bah Shangpliang u la ong ba ka jingkren jong u Myntri ka long kaba bakla namar ka Association ka la don shibun bha ki jingialang bad u ha ki por ba la dep.


Shillong, 10 Jylliew: U bah Ambrose Pala, Inspector, Mines Royalty, Umkiang Check Post (EJH) u la ujor sha kipulit ba ha u Lber, 2016 lai ngut kibriew kiba la tip kyrteng kum u Marshall Biam, Ency Shadap bad u Julius Nongtdu, ki la leit sha katei ka khyrdop khrong khajna bad ki la dawa pisa T.30 hajar tyngka bad ki la byrngem ban ujor ejahar, lada ym siew ia ki katei ka pisa, ha ka jingtieng u bah Pala u la ong ba u la siew sha ki T.30 hajar tyngka bad sa shisien biang ha u bnai jymmang u la ong ba kitei ki briew ki la leit dawa pisa biang na u bad ki la byrngem byrsir ruh kumjuh. Kitei ki 3 ngut ki dei ki nongialam seng bhalang ha Jaintia Hills.


Shillong, 09 Jylliew: Ka Khun Hyn niewtrep National Awakening Movement (KHNAM, Youth Wing bad ka KSU Jaintia Hills, ki dawa na ka sorkar jylla ban khot sha ka miej ia kren ia ka kynhun kieng atiar ka Hynniewtrep National Liberation Council (HNLC). Ngi kyntu ia ka sorkar jylla bad kumjuh ia baroh ki nongthawain ha ka sorkar jylla ban khot ia ka HNLC ban ia kren khang ban ioh wanrah ia ka jingsuk la ong u President ka KHNAM-Youth Wing u Thomas Passah ha ka sngi Palei. U Passah u la ong ba la dei ka por ba ia ka HNLC kaba dei ka kynhun kieng atiar na Ri Lum Khasi ban khot sha ka jingiakren ia suk kumba la leh ia ki kynhun kieng atiar ha Ri Lum Garo kum ka ANVC, UALA bad kiwei kiba la pyndem noh ia ki tiar ialeh ban pynthikna ia ka jingshong suk shong shngain bad ka roi ka par ha ka jylla.. Hynrei ka jingpyni bad jingeh dohnud u Myntri Rangbah u Dr Mukul Sangma ka pyni ba u pyrkhat tang ia ki kynhun kieng atiar ha Garo Hills, u la ong shuh shuh. U tei u nongialm ka KHNAM u la pynrem jur ia ka kynhun myntri jong ka sorkar jylla kiba shu shong sngap jar, wat la ka nongrim ka don na ka bynta jong ki ban leh eiei khang ban wanrah ia ka jingshong suk ha ka jylla. Na ka jingiohi ia ka jinglong bad jingleh kyllut ka sorkar ka pyni ba u Myntri Rangbah u leh hi marwei ia ki kam baroh ha ka jylla la ong shuh shuh u Passah. Ka KHNAM ka pynrem jur ruh ia ka jingkren u Myntri Rangbah u ba la pynpaw ban ym khot ia kren bad ka HNLC. U Passah u la ong ruh ba u Myntri Rangbah ka Jylla u la pynkylla khongpong ia ka jingkren kaba u khlei ha u bnai Rymphang ha kaba u la pynpaw ba sorkar jylla ka la phah ia ka jingtyrwa ban jied ar ngut ki ksiang ban thaw ki lad ki lynti ban ioh ia kren ia suk bad ka HNLC . Ka Myntri ba dei peit ia ka tnad kam poh-ing ka Kong Roshan Warjri ka la pynthikna ba la dep phah ia ki kyrteng jong ki ar ngut ki ksiang sha ka tnad ba dei peit ia ki kam pohing ka ri India, bad pynkynmaw ruh ia ka jingkren ka sorkar kaba long kum ka dak jong ka jingplie ia ka jingkhang iakren ia suk. Na ka liang Ka Khasi Student s Union Jaintia Hills District Unit ka la kyntu iaka Sorkar jylla ban shimkhia kloi ban khot iakren iasuk ia ka Seng HNLC kaba long tang ma ka marwei ka Seng kieng atiar jong ka bri Hynniewtrep. Ha ka kyrwoh khubor ba la pyllait da ka KSU Jaintia Hills District Unit ka la ong ba ka Meghalaya ka donkam ia ka jingshngain bad ka jingsuk(peace and security) hakhmat eh lada ka sorkar ka kwah ban kyntiew shisha iaka kam jngoh kai pyrthei. Ban shu theh pisa ia ka phlim Rock on 2, ka dei tang ka kam pynlut phut suda. Ka sorkar Congress kam dei ban leh arsap ne leh shiliang ha ka ba kan khot iakren iaka HNLC, namar ka jingduhnong kan dei ia ka Meghalaya hi kumba ka long mynta ka ioh ka kot ka la hiar arsut.


Shillong, 10 Jylliew: Uwei u samla na ka shnong Kynton-U-Mon, Nongkrem u bah Joanes Lamare u la ujor sha ka District Consumer Disputes Redressal Forum, East Khasi Hills halor ka jingduh ding kaba khah khah ha katei ka shnong. Kat kum ka jing ujor ba u la thoh sha katei ka Forum ha ka 19 tarik u bnai ba la dep u bah Lamare u la ong ba ka jingding lip ding ha Kynton U-Mon ka lasdang naduh ka 16 tarik bad tad haduh ka sngi u ai ia katei ka jingujor ruh kam pat meh ding satia. U la pyntip ruh ba u la ujor sha u AEE ka Mawryngkneng (D) Sub-Division kaba dei peit ia katei ka thain hynrei ka jubab ba la ioh ka long ba dei na ka daw ka jing duh kawei ka mashin.Utei u samla u la ujor ba ka jingduh ding ha katei ka shnong kam dei tang kaba mynta shisien hynrei la ju jia na ka por sha ka por bad u la ong ba katei ka jinglip ding ka la ktah jur ia ki paidbah kiba hap ban shaniah ha ka bor ding naduh ka shet ka tiew, kiba shna jingshna, kiba tan um bad ka ktah jur eh ruh ia ki khynnah pule ha ki skul bad kolej. Hadien ba la ioh pdiang ia katei ka jingujor ka Consumer Forum ka la khot hajir ia ka tnad MePDCL kaba sam ding ha kate ka thain ha kaba ka la ong ba katkum ka section 12 jong ka Consumer Protection Act 1986 ka Forum ka la ioh jingujor halor ka jingbym pynbiang bording. Ka Forum ka la khot hajir ia katei ka tnad mynhynin ka sngi ka 9 tarik u jylliew ha ka por 3 baje nohphai sngi bad la phah ia katei ka shithi khot hajir ha ka 25 tarik u jymmang,2016 ha kaba la khot ia katei ka tnad ba kan ai jingshai halor katei ka jingbym lah pynbiang ding jong ka. Hynrei ha katei ka jingtian bishar la ioh jingtip ba ka Forum ka ailad ia katei ka tnad ba kan ai ia ki daw jong ka bad ba kan ai ia ka jubab jong ka bad la rah biang ia ka sngi tian bishar sha ka 30 tarik mynta u bnai. Utei u samla u la pynpaw ka jingsngewdiaw ba ha kum katei ka jingeh ba ki nongshong shnong ki ia kynduh pynban u nongmihkhmat jong ki um shym leh eiei hynrei ki paidbah ki hap ban shimia ka jingkitkhlieh ban mih shakhmat na ka bynta ban ia khun ia ka hok jong ki.


Shillong, 10 Jylliew: U MLA shimet u Bah Hopeful Bamon uba kyrshan ia kane ka sorkar MUA-II ba ialam da ka Congress hapoh ka jinglong Myntri Rangbah u Mukul Sangma, um pat pyrkhat eiei ban rung BJP ne sha kawei pat ka seng sain pyrthei. Ia mynta ngam pat don eiei ha ka jingpyrkhat ban rung BJP ne sha kiwei ki seng sain pyrthei , la ong u Bah Bamon. Ha ka jingiakren bad u nongthoh khubor mynta ka sngi, u Bah Bamon uba long u chairman ka Meghalaya Transports Corpration (MTC) ha kane ka sorkar, u la ong ba ia mynta, u dang neh beit kum u MLA shimet khlem kano kano ka party. Nga dang neh beit kum u MLA shimet, ngan sa peit hadien kaei kaba dei ban leh , la ong u Bah Bamon. Ha kine ki sngi, la mih bun ka khubor ba kiba bun ki MLA khamtam na Jaintia Hills kiba la don ka jingiakren ban pyniasoh sha ka seng sain pyrthei ka BJP hadien ba ka lawei jong ka seng Congress ka la don hapdeng ka jingkah lyoh. Halor ka jingtreikam jong u Dr Mukul, u Bah Bamon, u la ong ba kum u briew uba don ha ka sorkar, u iohi ba kum u Myntri Rangbah u Mukul Sangma u don ka bynta ba u biang ha ka rukom treikam hynrei ki don bynta kiba bym biang satia. Ngam lah ban ong, ki don ki bynta kiba u biang, ki don ki bynta ki bym biang , la ong u Bah Bamon. U la ong ruh ba ka jingiakhih jong ki MLA ka Congress pyrshah ia u Dr Mukul Sangma kam don eiei ka jingiadei bad u kum u MLA shimet, namar ba ka dei ka kam jong ka party Congress. Haba kylli hato u don eiei ka jingphah khubor na ka liang kiba pyrshah ia u Dr Mukul, u Bah Bamon u la ong ba haduh mynta, ym pat don ba kren eiei ia u. Haduh mynta, kim ong eiei, ka jingiakhih jongki, ka dei ha ka seng Congress , u la ong.


Shillong, 12 Jylliew: Ka Hynniewtrep National Liberation Council (HNLC) lyngba u Bah Sainkupar Nongtraw, Publicity Secretary jong ka lynba ka kyrwoh ba la phah sha ki lad pathain khubor mynta ka sngi la ong ba ka seng HNLC ka long kaba la kloi ban ia kren ia suk lada ka sorkar pdeng ka khot. Ha ka kyrwoh la ong ba ka ki la seng ia kane ka seng 29 snem mynshuwa halor ka nongrim bad dei halor ka nongrim ba ki sa ieng ban ialeh, u sainkupar u la ong ba kiwei ki seng lehnoh ki la mih khlem kano kano ka nongrim bad kane kala pynlong ia ki ba kin suk ban pyndem wait. Ka HNLC halor ka jingkynthoh u Myntri Rangbah, ka la ong ba kane ka jingkren ka dei ka kam kren khyllung khynnah suda tang namar ba ym kwah ban poi sha ka jingiakren ia suk bad u kwah ban shu pyni ba u dei u khliehduh jong ka sorkar MUA II.Ka seng HNLC ka ong ba ka pynpaw ia ka jingsngewnguh ia u nongialam ka HNYF u Bah Sadon Blah, KHNAM youth wing President Bah Thomas passah, KSU bad u MLA ka UDP na Mawlai u bah Embhah Syiemlieh ba kila pynpaw ia ka jingsngew ka jong ki ia ka jingleh bym suid niew jong u Dr Mukul ia ka jingkwah ia kren ia suk jong ka seng HNLC, ha ka juh ka por ka buh ka jingkylli ba lei ki MLA na Khasi-Jaintia ki sngap jar jar. Ka jingpdiang burom ia ki seng lehnoh ANVC, ANVC(B) bad UALA ka long ban pyni ba dei tang ki seng lehnoh na Garo Hills kiba lah ban ia soi ia ka sorkarkular ia suk bad u Myntri Rangbah, la ong ka kyrwoh bad ha ka juh ka por ka HNLC ka pynkynmaw ia kaei kaba u PA Sangma (bam kwai ha dwar u blei) u la ong ba u Mukul u dei u Chairman jong baroh ki Seng lehnoh ha ri Lum Garo . Ka long kaei kaei kaba sngewlyngoh ban iohi ba u Myntri Rangbah u ong ba ki HNLC ki dei ki seng lehnoh bad ha ka juh ka por u kyntait ban ia kren ia suk. Ka seng HNLC ka pynkynmaw ba dei halor ka jingkular jong u Myntri Rangbah bad ka Myntri Kam Poh Iing kiba la kular ban thung ksiang hynrei kumba ka paw mynta kila shah pynbiej ha ki bad kane kala wanrah ia ka jingbita bad lada ka long kumne kumno ka jingsuk kan wan ha ba ki nongialam ki long kiba thok ba jler, la kynnoh ka seng HNLC. Ka HNLC ka don jingkyrmen mynta ha u myntri Rangbah Duh jong ka Ri bad ha u Myntri Khynnah ka sorkar pdeng u Kiran rijiju ba kin pynbeit ia kane ka jingeh bad dei halor kane ba ki khlem khot pakhang shnong ha ka Independence Day ban pyni ba ki kwah ban ia kren ia suk wat la u Myntri Rangbah ka jylla u kren kumno kumno ruh. U Bah Sainkupar u la ong ba ka seng ka ieng skhem ha ka nongrim kaba ki don, kin nym pyndem wait wat la ka long ha kano kano ka dur ruh. Lada ka sorkar pdeng ka long kaba la kloi ban ia kren ia suk na ka liang jong ka seng HNLC ruh kalong kaba la kloi ban ia kren ia suk, la pynkut ka kyrwoh na u Bah Sainkupar Nongtraw.


Shillong, 12 Jylliew: Ia ka Pynursla, la kyntiew sha ka Civil Sub Division ong U Mukul Sangma, myntri rangbah ka Jylla, haba kren ha ka jingialang shwa ban sdang ka phutbol phainal ha Madan ialehkai phutbol ha Urksew , ha ka sngi saitjain ba ladep. U myntri rangbah, ula kren ia kitei ki kyntien, ha ka jingiadon lang jong u MLA ka thainn u Bah Prestone Tynsong u ba dei u Myntri ha ka sorkar ba ialam khmat da u Dr Mukul bad kiwei pat ki MLA kiba la wan ban ia donlang ha katei ka sngi. Katei ka jingkren, ka la pynmih ia ka jing ia risa da ka jingkmen; hynrei u Myntri Rangbah u khlem iathuh pat lano yn plie ia katei ka Sub Division ba thymmai. Ha katei ka sngi, u Myntri Rangbah, u pyntip ruh, ba yn sa pyntrei noh ia ka surok naduh Shillong sha Dawki haduh Bangladesh kan dei kawei na ki surok ba pawkhmat ha ka pyrthei. Katkum ki tyllong khubor la iathuh ba ka kompeni na ri Japan, ka Japan International Corporation Agency (JAICA) kan shna ia ka surok bah national highway-40 da ka Two Lane na Umhyrpi shaduh Dawki lyngba ka ram ka ban sa siew da ka sorkar pdeng.Kane ka kompeni ka la pynkhreh mynta shaid shaid ban survey ban shna ia kane ka surok bah bad kaba sah ka long ba kan pynbiang ia ka DPR ban phah sha ka tnad Ministry of Road Transport (MORT) ba kan pyndep ia kaba donkam.


Shillong, 13 Jylliew: U President ka Bharatiya Janata Party jong ka jylla Meghalaya, u Ma Shibun Lyngdoh u la wan ban ia don bynta ha ka jingialang kaba ar sngi jong ka National Executive Committee Meeting jong ka Party ia kaba la pynlong ha Allahabad. Katkum ka kyrwoh na u Bah David Kharsati, General Secretary BJP u la pynpaw ba u ma Shibun ha katei ka jingialang u la kren na ka bynta ki jingeh kiba ka jylla ka mad khamtam ha ka jinglong kynrum kynram ka kam sain hima ha ka sorkar jylla ba la ialam da ka Congress. Ha katei ka jingialang hadien bun ki jingiakren, ki nongialam jong ka Executive Committee ki la bthah ia u President ban trei na ka bynta ka bha ka miat jong ki paidbah khamtam kiba rit ba ria bad ban peit pyrman halor ki rukom treikam bad ka jingpyniaid beit ryntih ia ki skhim lyngba ka sorkar hapoh ka jingialam u Modi na ka bynta ki paidbah.


Jowai, 13 Jylliew: Hadien 25 sngi la lap biang ia ka maruti Alto 800 kaba don ia u nombar ML 11-1038 kaba la shah rahbor na Khliehriat ha ka 15 tarik u jymmang ha ryngkat ki ar ngut ki shi paralok. La lap ia katei ka kali ha ka 9 tarik ha Badarpur, Assam. Ki pulit ka Khliehriat ki la leit shimti ia katei ka kali na ki pulit ka Assam bad la wanrah sha Khliehriat, katba ia u nongniah katei ka kali u Bren Dkhar ym pat shym la lap haduh mynta ruh. Lah ban pynkynmaw ba ia katei ka kali la rahbor da ki khar Assam da kaba leh mynleh kumba wai kali ban pynleit pynbuh ia ki sha Karimganj ha ka 15 tarik u jymmang bad ia katei ka kali la niah da u Bren bad la donlang ruh u paralok jong u u Amni paia Sutnga. Hadien ki pulit ki la lap ia ka metiap jong u Amni na Barak-Assam katba ia u Bren pat ym pat lap haduh mynta ruh.


Amlarem, 14 Jylliew: Ka Pdengshakap PHC kaba don ha shnong Pdengshakap kaba hap hapoh jong ka Amlarem Sub- Division ka la poi ha pud mynta ba ki hap ban pynsangeh noh mynta ka 13tarik jong u ne u bnai Jylliew, ia kito ki briew kiba wan thiah pang ha kane ka PHC na ki daw bym biang bording mynta la lai bnai tam ha kane ka PHC namar ba ka long ka shem shitom ia ki naduh ki Doctor bad ki nongtrei ban trei ha jingdum kham tam ha kapor mynmiet. Bad haba ia kren bad u Doctor In charge jong kane ka PHC u Dr H.Synmon ba na ka liang jongu, u la pynpaw ba kum u Doctor ba dei peit ia kane ka PHC, u la ong ba kum ka PHC ki dei ban don la u jong u Transformer kum kiwei de ki PHC namar ba haduh mynta ka PHC mynta ka dang pyndonkam da u Transformer jong ka shnong Pdengshakap bad jong u ruh u la pyrshang ban ia kren bun bun sien sha ka Office bad u thoh ruh da shithi sha ka Office jong ka Health Department dang ha kine ki ar ne lai snem na ka bynta ban pynioh da la u jong u Transformer na ka bynta ka PHC bad na ka liang jong ka Office ruh naduh u snem 2014 ki ladep ban phah ia ka shithi sha ka MeCEL ha kaba ia dei ban pynbiang Transformer hynrei haduh mynta na ka liang ka MeCEL kam leh eiei ha kaba ia dei bad kane ka bynta. Shuh shuh na ka liang jong u Doctor u la ong wat la ka bording mynta la lai bnai tam kam don na ka liang jong u bad ki nongtrei, ki hap beit ban iasah ha jingdum bad ba ki shem shitom bha ruh khamtam ha ka por ba ki pynkha khun bad emergency case bad ka long kaba eh ruh kumno ba ki dung thyrnia bad ai drip hapoh jingdum, hynrei wat la katta ruh ki hap ban trei beit ha jingdum na ka bynta ka khia ka shitom jong u paidbah baroh bad ba wat la ki la iashah baroh shikatto ban trei hynrei ymdon ba shim khia halor jong kane ka bynta u la ong. Bad ha ka juh ka por ruh u la ong ba na ka liang jong u, u la ong ba ka Sorkar ka dei ban shimkhia na ka bynta ka tulop jong ki staff namar ba la lai bnai tam kim ioh tulop shuh ka la long kaba eh ia ki ban sah miet ha kane Hospital mamar ki hap ban thied naduh ki bombati, ka phniang sharak bad kiwei ki jingdonkam jong ki bad u la long ba na ka liang jong ka office jong ka PHC ba kin ai por ia ka MeCEL bad ia ka Health ba ki trei shitom khnang ban pynioh bording ia ki lym kumta na ka liang jong ki lah ban khang ruh ia ka Hospital ha kaba ia dei bad kane ka jingeh baroh.


New Delhi, 13 Jylliew: U President Pranab Mukherjee, ula kyntait ia ka jingthaw thymmai jong ka sorkar Delhi, ia ka ain, kaba dei bad ka jingthung Parliamentary Secretery, ia 21ngut ki MLA. Ka jingkyntait jong U President, ka mih ia ka jing artatien, kaba khraw ia ka nusip jong kitei ki 21ngut ki MLA. Ka sorkar Delhi, ka la pynkylla ia ka ain, kaba pynhap ia ki Parliamentary Secretery, ha ka ophis kamai pisa bad katei ka long, ba ka sorkar AAP, ka thung shwa ia kitei ki Parliamentary Secretery bad hadien pat, ka sa pynhap ia ki, ha ka kyndon, ba kam dei kaba ki kamai pisa. Ka dei ha ka 13tarik Lber 2015, ba u myntri rangbah ka Delhi, U Arvind Kejriwal, ula pynmih ia ka hukum, kaba thung ia 21ngut ki MLA, kum ki Parliamentary Secretery.Hadien katei ka jingthung Parliamentary Secretery, ka sorkar Delhi, ka kwah ruh ban pynkylla ia ka ain Delhi Members of Legislative Assembly (Removal of Disqualification) Act, 1997. Lyngba katei ka ain, u mih u dak jingkylli, ia kaei ka ban jia ia ki 18ngut ki Parliamentary Secretery, kiba la thung ha kane ka sorkar Congress, haba U President, um shym la ailad shuh ia ki, wat la ki sorkar Jylla, ki kren shai, ba kitei kim shym bat ia ka ophis kamai pisa.


Jowai, 14 Jylliew: Hadien ba ki ar ngut ki khynnah skul ka Khliehriat East Upper Primary School ki la jah rngai na ka iing, mynta ka sngi ki pulit ka Khliehriat ki la ioh tam ia kawei ka shithi pyniap ialade bala thoh da kitei na kawei ka jaka kaba la tip kum ka Chapchap hajan jingkieng Umsylli, Rymbai Road. Kitei ki ar ngut ki khynnah kynthei kidei kiba la tip kyrteng kum ka Pretty Pohplet na Syndai bad ka Romphin Shadap kaba na Narwan. Kidei kiba hapdeng 13 bad 14 snem ka rta. Kitei ki khynnah ki la jah naduh hynnin ka janmiet bad mynta ka sngi, ka la don ka jingiawad paidbah ia ki bad ki pulit ki laioh tam ia katei ka shithi. Haduh ba la thoh ia kane ka khubor, ki pulit kim pat lap ksai bad ym pat lap satia ia kitei ki khynnah.


Shillong, 15 Jylliew: Sa shisien biang ka Ri-war College Pynursla ka la lah ban sei ia u soh ba thiang da ka jingioh Merit List I Samla Nunu Khongpdah ha ka kyrdan ba nyngkong duh ha ka Honours Khasi, ha kane ka Result B.A. Final 2016 jong ka NEHU. Ha u snem 2014 ruh ka College ka la ioh ia ka Position ha ka Merit List. Ka College ka ai Khublei nyngkong eh ia ka Seng Khasi College Shillong kaba la kloi ban kdup ia ki students ha ka thup jongka, ia ka Dorbar Shnong Dusaw Rang thylliang, Pynursla kiba la ai iing ei ban pynlong class, ia ki Nonghikai kiba la aiti met bad mynsiem ban shakri mon sngewbha, ia ki Dkhot ka College kiba la kyrshan met bad mynsiem bad khatduh eh ia ki Students kiba la trei shitom ban pass. La plie ia ka Ri-War College ha u snem 2009 ban iarap ban kyntiew ia ka thainn Ri-War khnang ban lah ban weng ia ki jingsahdien. Ka jingsiew ka long kaba tad tam ban ia nujor bad kiwei kiwei ki College ha State jong ngi, la shah ban siew bai class haduh 4 ne 5 sien ha ka shi snem katba lah ei. Ym juh shim bai class ruh ia kito kiba don ka jingjia ba sngewsih hapoh ka longing jong ki. Ki khynnah kiba wan class hangne ki dei kiba wan na ka longiing ba duk ba jynjar, namar ba kiba don ba em ki la ia beh sha sor, bad kito ki khynnah kiba rit ki marks, ki bym don lad shuh ban ioh Class ha Shillong. Ia mynta hi ka College ka la don ki Honours la jan baroh ki Subjects. Kum ban shu pynkynmaw hangne, ka College ka don hapdeng ka jingduk jingkyrduh namar haduh mynta kam pat ioh jingiarap nangno nangno ruh, hynrei la shu kyrshan doh iap da ka jingaiti met bad mynsiem jong ki Nonghikai, ka jingdon ki riewlenlade ban aiti mon sngewbha bad ka jingkyrshan ki riew don mynsiem kiba kwah ban kyntiew ia ka thainn Ri-War Pynursla. Wat la ki ba bun kine ki jingeh eh ruh, hynrei ka Pass Percentage na College ka long kaba bha palat ban ia nujor bad kiwei kiwei ki College. Kane ka long katkum ka kyrwoh na u Bah M. Khongshei, u Secretary. Ioh merit list u samla Khasi ha ka sobjek Hindi U Samla Ehsing Khiewtam, na ka shnong Um iuh Tmar, Ri-War Pynursla, u la ioh Metit List ha ka Subject Hindi (kaba ngi ju ong ka ktien Dkhar) ha kane ka Result B.A. Final 2016 jong ka NEHU. Une u samla u la pass ia ka B.A. Final na BBS College, Shillong bad u la ioh ha ka ktien Hindi ia ka MIL 80 bad SL 94. Ka long kaba phylla ba u khynnah Khasi un lah ban ia knieh Position bad iehnoh shadien wat ia ki khynnah Dkhar ruh ha ka ktien Hindi. Bad um dei ruh u khynnah uba ioh kpa Dkhar ne Kmie Dkhar ne u khun Dkhar, hynrei u dei u khun jong I Bah Joksingh Khongshei bad I Kong Thwei Syiem Khiewtam na ka shnong Umniuh Tmar. La khmih lynti ba un leit pyndep ia ka jingpule ha ka kyrdan Master Degree bad ter ter khnang ban ioh jngi ha ka pyrthei baiar jong ka ktien Hindi ha ki University ba pawnam ka India.


Nongpoh, 16 Jylliew: Haduh palat 15 tylli ki dukan kiba don harud surok GS Road ha Umsning, Ri Bhoi District, ki la ingkhong khait bad kylla dpei, hadien ba ka ding ba shyrkhei ka la klang mynta ka step phyrngab, ha ka por 2.30 baje mynstep. Ka jingpluh jong kitei ki dukan, ka la wanrah ruh ia ka jingjulor bad ka jingduhnong kaba khraw ia ki trai dukan, katkum ba la ioh lum khubor la ong ba lada khein kyllum ia baroh ki jingjulor ha katei ka jingpluh ding ka la kot sha ka T. 15 lak tam. Halor jong kane ka jingjia na ka liang jong u Bah Nickson Kharkrang Rangbah shnong ka Umsning Proper-A len bad u Bah Nicky Kharthangmaw Chairman ka Umsning Town Durbar, ki la ong, haba iadei bad kane ka jingjia pluh ding na ka liang ka jong ki kum ki nongialam shnong ki la rai ruh ban shimkhia da kaba leit wad jingiarap na u BDO ka Umsning Block. Shuh shuh, kitei ki nongialam shnong ki la buh ruh ia ka jingkypad ia ka sorkar ba kan buh noh ia ka tnat Fire Service ha Umsning, khnang ban lah tehlakam kham kloi lada don kino kino ki jingjia phluh ding ha ki thainn Umsning. Jin lada ka tnat Fire Service ka don kham hajan, tharai ka jingpluh jong kitei ki dukan kam da long kaba julor haduh katta katta, hynrei namar ba ka don kham sha jngai bad slem ban poi kaba la pynlong ban wanrah ia katei ka jingjulor ong kitei ki nongialam shnong. Haba iadei bad kane ka jingpluh jong kitei ki dukan, kat haduh ba thoh ia kane ka khubor ym pat lah ban tip ia ka daw kaba la wanrah ia ka jingpluh noh jong kitei ki dukan kiba don ha katei ka jaka.


Nongpoh, 17 Jylliew: Kum ka jingpyn shlur ia kito ki khynnah kiba la lah ban lehbha bad pass bha ha kane ka Examination jong u 2016, kata naduh ha ka SSLC, HSLC bad Graduation, mynta ka sngi ka Seng Longkmie Umsning Proper- B, ka la da ka jingpynkup burom ia kitei ki samla pule ka shnong Umsning Proper-B, ha Umsning Auditorium Hall. Ha kane ka jingpyn kup burom ia kitei ki samla pule la sakhi da ka jingdon jong u Dr. Celestine Lyngdoh, MLA ka Umsning Constituency, kum u kongsan, ha ryngkat ka jingdon langjong u Bah Nicky Kharthangmaw, Chairman ka Umsning Town Durbar, u Bah Rocky Marwein Rangbah shnong ka Umsning Proper-B, u Bah Rocky Kylla lem bad kiwei kiwei ki riew paw khmat ka thainn Umsning. Ha kane ka sngi ka Seng Longkmie Umsning Proper-B, ka la lah ban pynkup burom haduh 22 ngut ki samla pule kiba pule ia ki jingpule bapher bapher na ka shnong Umsning Proper-B, ha kaba ki la sam ia ka khusnam da ka pisa bad Certificate. Haba iadei bad kane ka jingpynkup burom ia ki samla pule, na ka liang jong u Dr. C. Lyngdoh, u la pynpaw ia ka jingsngewnguh ia ki Seng Longkmie jong ka Umsning Proper-B, kiba don ia kata ka jingiohi jngai na ka bynta ban kyntiew bad ai mynsiem ia ki samla pule ba kin nang bteng ia ki jingpule ba kham shakhmat. U la kyntu ruh ia ki khynnah ba kin long kiba trei minot ha ki jingpule bad ba kin dei ruh ban don ia kata ka mynsiem ban wan shakhmat ha ki jingpule bapher bapher, u la bynrap ruh da kaba ong kum ki samla pule phi dei ban don ia ka thong khnang ba ngin poi sha ka jingjop ha ka jingim bynrap u Dr. C. Lyngdoh.


Shillong, 17 Jylliew: Da ka jingsngew khia halor ka jingkiew kynsan ki nongniah bike kata da ki khynnah ki ba ym pat dei rta, ka Shillong Traffic Police ka la pynlong ia ka special drive ha baroh shi taiew. Na katei ka jingpyrshang, ki pulit ki la ioh kem bad register haduh 261 tylli ki case bad 19 tylli na ki ki dei jong ki khynnah shynrang kiba ym pat ia hap ka rta ban niah kali lane niah bike ha surok, 17 tylli ki case kiba ia dei bad ka jingbym biang laisen. Ha kaba ia dei bad ki case jong ki khynnah ki ba ym pat ia hap rta, ia ki kmie ki kpa ruh la phah wan hajir ha thanat ryngkat bad ka kuna. Ka pisa ba la ioh lum ka kuna ka la kot sha ka T. 89,500/- kynthup kiwei pat ki kuna halor kiwei pat ki jingpynkhein. Ha kaba ia dei bad kane, ka tnad pulit ka maham ia ki trai kali kiba ai lad ban niah kali da ki khynnah ki ba ym pat kot rta ia ka 18 snem, kin hap hapoh ka jingpynshitom ka ain katkum ka U/S 180 Motor Vehicle Act, 1988 bad lah ruh ban shah set phatok lai bnai ryngkat ka kuna kaba 1000 tyngka. U no u no u ba dang ioh tang ia ka Learner license u dei ban don lang da uno uno u wei pat u nongniah kali uba la biang ka laisen. Kane ka long katkum na u Bah M.Kharkrang, IPS, Superintendent of Police-East Khasi Hills, Shillong.


Shillong, 17 Jylliew: Ka Khasi Students Union (KSU) ka la dawa na ka North Eastern Electric Power Corporation (NEEPCO) ban pyn sangeh ia ka written test na ka bynta bun tylli ki kam kiba lait ha ki 7 tylli ki jaka thoh ia kitei ki written test ha ki bynta jong ka nongbah Delhi bad dei ban pynkynriah bad wanrah lut ia kitei ki jaka thoh ia kitei ki test sha ki nongbah bapher jong ki jylla ha North East. Ha ka website jong ka NEEPCO la pyntip ba ia ki written test na ka bynta ka kam Trainee Engineers (C), Trainee Engineer (E/M), Trainee Personnel Officer bad Trainee Accounts Officer yn pynlong ha ka 26 tarik u Jylliew. Hynrei kaei kaba la pynking khlieh ia ki nongkwah kam na ki bynta bapher jong ki jylla ha North-East ka long ba ka NEEPCO ka la buh 7 tylli ki jaka thoh test tang ha Delhi bad tang lai tylli pat ha baroh kawei ka North East. Katkum ka kyrwoh na ka Seng, ka NEEPCO ryngkat ka jaka treikam ba ha khlieh duh ha Shillong ka la dei ban pyrkhat halor ka jingai kam ai jam ia ki samla kiba la kot ka jingnang jingstad na ki bynta bapher jong ki jylla ha North East, kumta ki jaka thoh test ruh ki dei ban don tang ha ki jaka jong ki nongbah jong ki jylla ka North East hi . Ngi dawa ba ia katei ka written test dei ban pynsangeh noh shwa bad baroh ki jaka thoh test bad ki interview dei ban pynlong beit ha ki jaka bad ki nongbah kiba don ha ki jylla jong ka North East , la ong u President ka KSU u Daniel Khyriem ha ka kyrwoh ba la phah sha u Chairman bad u Managing Director jong ka NEEPCO myn ha ka sngi Thohdieng . Ha ka kyrwoh la kdew ruh ia ka jingduna ha ka rukom pyntip paidbah na ka bynta kitei ki kam bad dei ban da pyntip bha. Ka seng ka khmih lynti ia ka jingpyntreikam halor kitei ki jingdawa,bad lada ka NEEPCO kam lah ban leh eiei, ka Seng kan shim ia ka sienjam ban ia treilang bad ka North East Students Organization (NESO), kaba long ka Seng kaba kdup lut ia baroh ki khynnah pule jong ki jylla ka Norh East.


Shillong, 19 Jylliew: U bah H.Shang pliang, Director ka DIPR u la ong ba ka shnong Mawsynram ka dei ka shnong kaba paw nam bha naduh ka por jong ka East Pakistan kaba la dei mynta ka Bangladesh. U la ong ruh ka Mawsynram ka dei ka shnong kaba pawnam ha ka jingjur slap. U bah Shangpliang u la ong ruh ba ka Mawsynram ka dei ka shnong kaba la noh syn iang bha ia ka jaitbynriew ha kaba ha ka kad khaii ba heh duh ha ka jylla kata ka Police Bazar, dei tang ki nong Mawsynram napdeng baroh ki Khasi kiba ioh thied jaka bad kiba long trai ia ki jaka hangtei. U la ai jingmut ba ka long kaba donkam ia ki nong Mawsynram kiba sah ha sor Shillong bad kiba sah ha shnong ba kin don ka jingiakynduh kaba na ka por sha ka por ban wanrah ia ka jingithuh ithaw para shnong bad ban kyntiew ia ka roi ka par ka bha ka miat hapoh ka thain . Ia kitei u bah Shangpliang u la kren ha ka jingiakynduh lang ki nong Mawsynram kaba la long mynhynin ka sngi ba la khot da ka All Mawsynram Socio-Cultural Association, Shillong Unit tang ki nongshong shnong ka shnong Mawsynram kiba sah ha Shillong kaba la long ha Land mark Hotel, Nongrim Hills, Laitumkhrah. Ha kane ka sngi katei ka seng ka la pynkup burom ia ki nong Mawsynram kiba la sah sha Shillong kiba kynthup ia ki doktor, ki engineer, ki ophisar bad ki nongtrei ha ka imlang ka sahlang kiba la kyntiew ia ka jylla baroh kawei. Ha kane ka sngi u Bah HM Shangpliang, u la long kum u Kongsan ban sam ia ki khusnam. Ka jingialang ka long kaba iphuh iphieng ka dei namar ki nongmawsynram ki la poi palat spah ngut kynthup naduh ki longkmie ki longkpa, ki samla bad ki hep kiba rit kiba kynthup naduh kiba wan pule, kiba wan bylla, kiba treikam sorkar, treikam lajong bad kiwei de.


Shillong, 19 Jylliew: Ka BJP Megha laya ka la ong ba ka jingwan rung beain jong ki briew na ri Bangladesh kan wanrah jingma ia ka ri bad ka jylla Meghalaya. Ka jingialang jong ka BJP kaba long ha kane ka sngi Saitjain ha Shillong, ka laong ba naduh ba thaw ia ka Meghalaya, ka BJP ka dawa ban wad, ban weng bad ban pynphai noh ia baroh kiba wan rung beain sha kane ka ri. Hynrei haduh mynta,ka sorkar ba la ialam da ka Congress kam shym la leh eiei ban thaw ia ki kyndon ban weng ia kane ka jingeh. Ka la ong ba ki nongshong shnong kane ka jylla ki la don hapdeng ka jingtieng ba ki briew ba nabar kin sa buhai shnong bad taplup ia ka jingdon jongki. Bad ha kajuh ka por, ki bar jylla kiba la sah ha kane ka jylla 50-100 snem mynshwa, ki la iakynduh jingeh bad la shah khein riew poh. Kane baroh ka dei namar ba ka sorkar kam shym la lah eiei, la ong u Basu Chakraborty u nongaiktien ka BJP Meghalaya. Ka BJP ka la pynpaw ia ka jingsngew lyngngoh ia ka rukom pyrkhat ka sorkar jylla ha kaba iadei bad ka jing iakajia pud bad ka Assam kaba shu sah ponding haduh kine ki sngi watla, kajuh ka sorkar la synshar baroh shi katta ha Megha laya bad ha Assam da ka Congress. Ka BJP ka rai ba lada kan shah jied ban don ha ka bor ha kane ka jylla, kan sa pynbeit noh ia kane ka mat bad ka Assam. U Basu u la ther ruh ia ka sorkar Congress ha kane ka jylla ka bym lah ban iada ia ki paidbah na ki kam lehnoh ha Garo Hills. Ki kam runar ruser kila nang bun hynrei ka sorkar pat ka sngap mynthi. Ki kam runar jong ki GNLA ka la nang jur ha kaba ka jinglong ka suk ka sain ha Garo Hills ka la sniew bha. Ka burom jong ki pulit ka la hiar namar ba ka sorkar kam don policy kaba khlain ban iakhun ia ki kam lehnoh, la ong ka BJP. Ka jingpynmih hukum ka bor synshar ka Dhaka ka Bangladesh ban beh shnong ia ki 700 tylli ki longiing Khasi na shnong Nahar Punji ha Srimangal Upazila ha Moulavi Bazar ka dei kaei kaei ka jingjia kaba sngew sih. Ka bor synshar district ka la bthah ia ki ban mih noh shwa ka 12 tarik u Jylliew da ka jingbyrngem ban leh da ka bor. Ia kane la thmu ban beh shnong ym tang ia ki Khasi hynrei ia ki Hindus, Buddhists bad Khristan. Ka seng Hindu Buddhists Christian United Forum ka la pyntip ia kane sha u Myntri Rangbahduh ka ri u Narendra Modi, la ong ka BJP. Ka BJP Meghalaya ka pynrem jur ia kane bad kan pynsngew sha ka tnad kam pohiing ka ri halor kane ka jingjia , la ong ka rai jong ka BJP ba la don lang u Ajay Jamwal u Secretary ba peit ia ka North East. Ha kajuh ka por, ka BJP Meghalaya ka la ther ia kane ka sorkar ba ialam da u Mukul Sangma kaba lapmiet tang ban pynsngew ia ki heh ka AICC ha New Delhi ban pynneh shuki ha jaka ban trei ia ka bha ka miat bad ka roi ka par jong ki paidbah. Ka la ong ba u Myntri Rangbah u la iada dohiap ia ki myntri bamsap kum ka bamsap sia lieh bad kiwei de bad lada ka BJP kan wan ha ka bor kan sa leh ia kaba dpnkam.Ka la ong ba ka seng kan sa pan ia ka White Paper na ka sorkar halor ka jingpynbha ia ka surok NH-44 kaba ju jia khah khah ka jingaksiden kumba dang jia dang shen ha kaba 29 ngut ki briew ki la iap. Ka la ong ba ka jingjia ka dei namar ba ka sorkar kam shym la leh eiei ban pynbha ia kane ka surok naduh Khliehriat-Sonapur kane ka surok bah NH-44. Ka la ther ruh ia ka sorkar jylla ka bym lah ban pyntreikam ia ki skhim ka sorkar pdeng ban kyntiew ia ka rep ka riang ha kane ka jylla.Ka jylla Meghalaya ka dang iai sah dien ha ka ioh ka kot namar ba ka sorkar kam shym la leh eiei wat haba ka sorkar pdeng ba ialam da u Myntri Rangbahduh ka ri u Modi ka la mang pisa bun bha ban kyntiew iaka rep ka riang bad ia ka ioh ka kot jong ki paidbah.Ki skhim ia ki nongrep kum ka Kishan Credit Card, Soil Health Card, bad ka Crop Insurance Scheme bad kiwei kim shym la treikam ha kane ka jylla namar ba ka sorkar jylla kam shym la leh eiei, la ong ka BJP.Kiwei pat ki jingeh ba ka BJP ka la iakren ka long ka bym lah ka sorkar ban siew tulop thikna ia ki nonghikai skul ha kane ka jylla. Ka jingkhang dewiong ka NGT ka dei kawei ka mat kaba iakren ha kane ka jingialang jong ka seng.


Shillong, 19 Jylliew: Ka CSWO ka la byrthen ba kan ujor da ka PIL pyrshah ia ki enjiniar, ki kontraktor bad ka tnad PWD ka jylla lada kim kyndit bynriew noh ban pynthikna ba ka jingshna surok kan long kaba biang. Ha ka jingpynlait khubor mynta ka sngi, ka president ka CSWO ka Kong Agnes Kharshiing ka la ong ba ka la dep thoh shithi kham mynshwa sha u Chief Engineer PWD Roads ba un pynmih ia ka jingbthah kaba tyngeh sha baroh ki Engineers, Sub Divisional Engineers (PWD Roads) ban peit ia ki surok ba sniew bad ban ai dak iong noh ia ki kontraktor ba leh torti hynrei kane kam shym la urlong eiei bad la shu bret sha kyndong ia ka jingthoh. U Chief Engineer (PWD) ka Meghalaya u dei ban pyni ia ka bor ban pynshitom ia ki ophisar ba leh bakla bad ban ai mynsiem ia ki enjiniar ba trei hok hynrei lada um leh, ka CSWO kan ujor noh da ka PIL ha ka High Court namar ka jingbym kitkhia ia ki kam ka sorkar, da kaba thok bad bamsap , la ong ka kong Agnes. Ka la ong ba ka seng ka la iohi ba ka tnad PWD kam ju patiaw eiei ia ka jingsniew jong ki surok ha kane ka jylla kaba la pynbitar ia ki paidbah, bad pynthut ia ka leit ka wan bad ka buh jingma ruh ia ki. Ka jingsniew ka surok ka la pynlong ban niah suki, ban buh ruh ka jingma ia ki kali bad ki nongleit nongwan , la ong ka CSWO. Kane ka dei ka kam thok jong ka tnad PWD, kaba ialam sha ka bamsap bampong jong ki enjinar bad ka jingiasuh buit bad kontraktor ia ka pisa jong u paidbah. Ka jingbym ai dak iong ka tnad PWD ia kiba bun ki kontraktor ki bym shym la shna bha ia ka surok, ka pyni ba ka la don eiei ha lyndet hapdeng ki enjinar bad ki kontraktor, la ong ka CSWO. Ka tnad PWD bad ki enjiniar ki shu ai matlah beit ia ka Completion Certificate sha u kontraktor tang ban ioh sei pisa watla ka jingshna ia ka surok ka long kaba thurmur bad ka bym biang , la ong ka CSWO bad bynrap, Lada ka tnad PWD kam sngap, kam banse ban ujor noh da ka PIL .


Nongstoin, 19 Jylliew: Ha ka sngi saitjain ba la dep, ki paidbah ka dong Mawpun Tiehjyr sieh, ki la ia mih ban pynkhuid ia ka jaka theh niut kaba don ha rud ka surok bah jong katei ka dong namar katei ka jaka theh niut ka la shlei lut bad pyni jakhlia ruh ia ki nongshong shnong katei ka dong kaba long ruh ka jingma ia ka koit ka khiah ki paidbah jong katei ka dong. Na ka liang u Rangbah dong u la iathuh ba ka Dorbar kila shim ruh ia ka rai ban khang noh shwa shipor ia katei ka jaka theh niut bad yn nym shah shuh ban dang leit bret ia ki niut ki nier ha katei ka jaka, kat haduh ba na ka liang jong ka shnong kan ioh ban pynkhuid bad weng shwa ia kitei ki jaboh kiba la dap bad don lypa ha katei ka jaka theh niut. Ynda la dep ban weng lut ia u niut na katei ka jaka yn nym shah shuh ia kiwei kiwei ki briew ba kin wan ban bret niut ha katei ka jaka theh niut, bad yn shah tang ia ki nongshong shnong jong katei ka dong kata ruh kidei ban bret tang ia ki niut kiba mih na ki iing ki sem, ym ki niut kiba mih na ki surok bad ki lynti ki syngkien , la ong u Rangbah ka dong Mawpun Tiehjyrsieh.


Shillong, 19 Jylliew: Ka Sohra kaba dei ka shnong kaba bna nam tam ym tang na u slap hynrei ha ka jingitynnat ka mariang kaba khring ia shibun ngut ki nongwan jngoh kai pyrthei hynrei ka long ka jingleh rain ia ka thainn baroh kawei na ka jingsniew palat ka surok kaba la wanrah ia ka jingkynshi kyneh da kiba bun ki nongwan jngohkai ia ka sohra , la ong u President ka Seng HYC-Sohra, u Bah S Nongrum. U la iathuh ruh ba ka seng ka la leit ban ia kynduh ia u EE ka tnad PWD ban pynsngew halor ka jingujor jong ki paidbah a ka jingsniew palat ka surok naduh Lum Thanad, Sohra kaba la shlei da ki thliew ki syar bad buh jingma a ki nongleit nongwan. Ka Seng ka la dawa ruh ba dei ban maramot noh mardor khnang na ka bynta ka jingmyntoi jong ki paidbah khamtam naba katei ka thain kadei ka jaka ba ki nongjngoh kai pyrthei ki tuid man ka sngi. Ka seng ka kyntu ruh a ki nongmihkhmat ba kin kren ne leh ei ei noh mardor khnang ba kan wanrah ka suk ka sai a ki paidbah bad kumjuh ruh a ki nongwan jngohkai kiba wankai sha Sohra.


Nongpoh, 19 Jylliew: Namar ka jinglait luid jong ki bar jylla katba nangmih ki sngi ha ka thainn, ki nongialam ba ha khmat ka KSU Western Border Area ka la buh syndon ka jingmaham naduh ki Kontraktor bad kumjuh ruh ki riew shimet, kiba khot nongtrei da ki bar jylla khlem da lah ban pynbiang ia ki kot ki sla ne khlem ka jingithuh ba kyrpang da ki bor shnong. Katkum ka kyrwoh ba la phah da u President ka KSU Western Border Area, u Samla Receive Pator bad u General secretary, u Bah Lumjingshai Sangkli, la ong ba ka nongrim ba ki la pynmoh ia kane ka jingmaham ka long hadien ba ki nongialam ki la iohi ia ka jingtuid laitlan jong ki bar jylla, kiba wan ban bsuh khlieh lyngba kum ki nongtrei bylla hynrei don ruh kiba wan ban khaii pateng kum ki dukan bad kiwei kiwei ki jaitkam. Kitei ki nongialam ka KSU, ki la pynpaw ruh ia ka jingsngewkhia halorka jingbun jong ki Kontraktor, ki riew shimet, kiba wanrah ia ki bar jylla ban pyntrei ha kijingtrei bapher bapher, ha ka jingshisha ki la dei ban khot trei da ki para doh para snam, namar ki bun byllai ki samla khasi ha katei ka thainn kiba shu shong khlem kam. Ki la ong ruh ba ka seng ka dawa ruh a ki ba ki dei ban pynbiang naduh ki Trading License bad ki labour license bad lada ka seng ka lap ba ki bar jylla kim don ia ki kot ki sla kiba biang, nange shakhmat ka seng kan beh beit bad kan nym map a kino kino ki Kontraktor ne ki riew shimet. Namarkata, nangne shakhmat ka seng kan sa pynlong ia ka jingpeitngor bad lada ka lap ba dang don ki bym suidniew ia ki jingmaham jong ka seng, ka seng kam banse ban shim da kiwei kiwei ki lad ki lynti kiba kham tyngeh, la bynrap kitei ki nongialam.


Shillong, 19 Jylliew: Dang shen ka Centre for Science and Environment,New Delhi (CSE) ka la lap ba la pyn donkam da u Potassium Bromate bad u iodate ban kham pynjem ia u atta ne u moida ha ka por ba shet ia u ruti. Katei ka tnad ka la lap ruh ba ki don ia ka 2B Carcinogen kaba lah ban pynkylla sha ka jingpang Cancer lane ka jingpang Thyroid. Tang mar ia mih katei ka khubor ha Delhi, ka la pynpar iang khriat ia ki paidbah kiba don ha kane ka jylla ioh ba u ruti ba ki ju bam hangne ruh u lah pynban ban long kumba long ha Delhi. Katei ka khubor ka la rung ruh hapoh ki tyndong shkor ka sorkar jylla ha kaba la ioh jingtip ba ka sorkar ka don jingthmu ban phah Test noh ia ki ruti ha kane ka jylla. Halor katei ka bynta u Rupang u la ioh ban ia kren bad ka Assistant Commissioner of Food Safety ka kong DBS Mukhim. Ka kong Mukhim ka la iathuh ba na ka por sha ka por katei ka tnad ka ju leh ia ki Test hynrei ka jingjia kaba la jia ha Delhi ka la pynlong ia katei ka tnad ba kan pynleit jingmut kyrpang (Special Drive) na ka bynta u ruti da kaba leit ban shim nuksa (sample) ia ki ruti kiba die paidbah ha kane ka jylla. Ka kong Mukhim ka la ong ba ia baroh kitei ki symboh ruti kiba la ioh lum, katei ka tnad ka la phah Test sha ka State Public Health Laboratory ha nongbah Guwahati . Haduh mynta ngi dang ap ia ka ripod ngim pat lah ban ong eiei kat bym pat ioh ia ka ripod, ngi don shibun ki kyndon ban leh lada ngi la ioh ia ka ripod ka la ong. Ka la ong ruh ba u Ruti u dei u jait jingbam bad u hap ruh hapoh ka jingpeit katei ka tnad , Mynta ngi shu ap beit ia ka ripod,hadien ba la ioh ia ka ripod kaba dei ban leh ngin leh beit ong ka kong DBS Mukhim Assistant Commissioner jong ka tnad Food Safety ka tnad kaba peit ia ka jingbit jingbiang ka bam ha kane ka jylla.


Shillong, 19 Jylliew: Ka seng bhalang Islam lane ka seng jong ki kynhun niam Muslim, ka kren shai, ba ki don ka ain, ba ki shynrang Muslim, kin lah ban ioh tnga haduh 4ngut ki kynthei; hynrei ka wan sa kawei pat ka phang hangne bad kata ka long ia ki shynrang, kiba dang don ha ka niam tynrai, la ki pdiang ne em, ban rejister tang ia kawei ka tnga ha khmat jong ka ain, namar ba ka don ka jingngeit ba u shynrang Khasi, un lah ban ioh bun ngut ki tnga, lane kaba long ba un ioh ia kawei ka tnga bad sa bun ngut ki lok, kaba ju long ka rukom, kaba la ju leh baroh naduh hyndai hynthain. Uwei na ki rangbah Seng Khasi, haba iakren bad U Rupang mynta ka miet, u ong ka rukom shongkha jong u shynrang Khasi, kaba naduh hyndai hynthain, ka long ba u don ia kawei ka tnga, hynrei, u lah pat ban don sa bun ngut ki lok, ha kaba u iathuh ruh, ba ha ki por hyndai, haba dang duna bha ki shynrang, la ju phah ia ki shynrang (wat kiba la don tnga), ba kin leit ai symbai lem, ia ki kynthei, kiba la don ha ki rta 45 shaneng, namar ioh ki kylla duh jait. Wat la utei u rangbah, um iahap satia, ia ka jingong u rang khadar lama lane u shynrang, ba un don khad ar ngut ki lok bad u ong shuh shuh, ba u shynrang Khasi, un lah ban rejister ha khmat ka sorkar, tang ia ka tnga trai bad um lah pat ban rejister ia ki lok kliar jongu. U Bah Tyllilang Myrthong, President jong ka Seng Khasi Hima Mawsynram, u don la ka jong ka jingsngew jongu, ha kaba u mynjur ia katei ka ain rejister ia ki shi tnga,wat la ialade ruh u mynjur ba um pat rejister satia, ha ka jing ia shongkha bad ka kurim jongu. U Bah Myrthong, um iahap jingmut, ba u shynrang Khasi, un dei u khadar lama, hynrei, u kwah ba un don beit tang kawei ka lok bad u ong shuh shuh Ban nym ia phet lok, ban kham don ka jingkitkhlieh .


Nongpoh, 20 Jylliew: Shi bynta ban tehlakam ia ka jingshah ban bein bad ka jingshah thombor jong ki kynthei ha ka Distrik hi baroh kawei, ka Local Complaints Committee kaba dei ka Committee kaba peit kyrpang ban iada ia ki kynthei na ka jingshah thombor, ka la pynbna paidbah ha kaba iadei bad ka rukom ai jingtip lada don kino kino ki jingshah lehbein ia ki kynthei. Katei ka Committee ka ieng ruh ia ka nongrim katkum ka Sexual Harassment of Women at Work Place Act, 2013, kata ban iada ia ki kynthei ia ka jingshah thombor ha ki jaka treikam kum ha ki office Sorkar, jaka treikam shimet, ha ki Hospital, ki dukan, jaka ialehkai sports bad ia kito kiba treikam ha iing. Ki jingiada ba kane ka Committee ka ai kyrpang ia ki kynthei ki long, kum ka jingktahkti khlem akor, ka jingkular iarap kam bad ka jingthmu basniew, ka jingkren khlem akor, ka jingpyni ia ki dur khlem akor bad kano kano ka jingkren ne leh kaba ktah ia ka longrynieng jong ki kynthei. Haba iadei bad ki jingujor, na ka liang ka Local Complaints Committee, ka kyntu ia kiba ngat ia kiba kum kitei jingjia ba kin phah ia ki jingujor ryngkat ka jingsoi bad ka jingthoh kaba shai sha ka Office jong ka District Social Welfare, Ri Bhoi District, Nongpoh.


Shillong, 20 Jylliew: Ka NITI Aayog ka sorkar pdeng ka la pynmih ia ka kyndon ba ki district council kim lah ban iaid lait ia ki MLA jong kano kano ka konstitwensi haba ki tyrwa ne phah ia kano kano kam ban pyntreikam ia ka skhim T. 133 klur kaba la ai da ka sorkar pdeng. Katkum ka khubor ba la iohlum, la iathuh ba ka District Council kam lah ban shu leh hi ia ka pisa khlem ka jingtip lang jong ki MLA. Kane ka kyndon ka lah ban buh jingwit ia ki ADC namar ba kumba ju ioh sngew ha kine ki sngi, khamtam u CEM ka KHADC u la kyrkait ba ka bhah ba T. 133 klur na ka sorkar pdeng ka dei ban leh trai da ka district council. Kane ka jingpruid dak ka NITI Aayog ka long ba ki district council kim lah ban leh katba mon ia ka pisa khlem ka jing iasyllok bad ki MLA namar ba ki don ki jing tyrwa kiba ka projek treikam ka atyngkhuh bad ki projek ba la trei da ka sorkar jylla. Ka T. 133 klur ka la pynkhihwin bha a ka Executive Committee ka Khasi Hills Autonomous District Council (KHADC) ba alam da ka Seng Congress ka Peoples Democratic Forum (PDF) bad a ka Council hi baroh kawei. Nyngkong la mih ka jingkhih win na ki para MDC kiba don ha ka Liang Synshar, ka PDF, haba kiba bun ki la pynpaw ka jingsam a ka T. 133 klur sha ki 29 ngut ki MDC kam long kaba aryngkat, ha kaba ki don kiba oh tang T. 2 klur ruh, katba kiwei pat, khamtam kiba don hapoh ka Executive Committee ki oh da ki phew klur tyngka. Hynrei haduh mynta ym shym la lah ban pynbeit namar u CEM ka KHADC, u Bah Pynshngain N Syiem u la pynpaw ba ym lah shuh ban pynbeit namar ba a kane ka kam kah dep pynbeit ha ka jing alang ka PDF. Namar kane ka T. 133 klur, ka la mih ruh ka jing akhun wat ban pynkhyllem a ka shuki CEM ruh. Hadien ba ka jingkhih ki MDC jong ka PDF kam shym la poi shano shano ruh, la ohi ba ka jingkhih ka la wan sa na ka sorkar jylla kaba alam hi da ka Congress. Baroh ka pyrthei ka tip ba u CEM ka KHADC, u Bah PN Syiem bad u Myntri Rangbah ka jylla u Mukul Sangma, kim don ka jing asngewthuh jingmut bad haba kam don ka jing asngewthuh jingmut hapdeng ki ar ngut ki nong alam kan don beit ka jingktah a ka T. 133 klur namar kane ka pisa ba wan na ka sorkar pdeng kan aid lyngba na ka sorkar jylla. Kaei kaba la pynpaw da u Myntri ba peit a ka tnad District Council kala kdew shai a kane. Ki kot ki sla kiba la paw katkum ka jingtyrwa jong ki, ka pynpaw ba kane ka 133 klur kan nym saphriang ha baroh ki jaka kiba hap hapoh u pud u sam jong ka KHADC, hynrei ka shong tylli tang ha ki katto katne tylli ki jaka, kiba dei ki jaka jong kine ki EM. Lada kane ka 133 klur kaba oh na ka sorkar pdeng ban leh a ki kam pynroi ha u pud u sam jong ka KHADC, ka kyla long pynban ka projek ban pynjop elekshon ano re ano, ka sorkar jylla ka don hok ban tuklar.